**ΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΗ΄- ΣΥΝΟΔΟΣ Β΄**

**ΔΙΑΡΚΗΣ ΕΠΙΤΡΟΠΗ ΔΗΜΟΣΙΑΣ ΔΙΟΙΚΗΣΗΣ, ΔΗΜΟΣΙΑΣ ΤΑΞΗΣ ΚΑΙ ΔΙΚΑΙΟΣΥΝΗΣ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 3 Ιουνίου 2021, ημέρα Πέμπτη και ώρα 18.05΄, στην Αίθουσα **Γερουσίας** του Μεγάρου της Βουλής,συνήλθε σε συνεδρίαση η Διαρκής Επιτροπή Δημόσιας Διοίκησης, Δημόσιας Τάξης και Δικαιοσύνης, υπό την προεδρία του Προέδρου της, κ. Μάξιμου Χαρακόπουλου, με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Εσωτερικών  «Θεσμικό πλαίσιο τηλεργασίας, διατάξεις για το ανθρώπινο δυναμικό του δημοσίου τομέα και άλλες ρυθμίσεις του Υπουργείου Εσωτερικών».

Στη συνεδρίαση παρέστησαν ο Υπουργός Εσωτερικών, κ. Μαυρουδής (Μάκης) Βορίδης, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αυγερινοπούλου Διονυσία – Θεοδώρα, Γιαννάκου Μαριορή (Μαριέττα), Γκιουλέκας Κωνσταντίνος, Δαβάκης Αθανάσιος, Ζεμπίλης Αθανάσιος, Θεοδωρικάκος Παναγιώτης (Τάκης), Καππάτος Παναγής, Καραγκούνης Κωνσταντίνος, Καρασμάνης Γεώργιος, Κελέτσης Σταύρος, Κόνσολας Εμμανουήλ (Μάνος) Κοτρωνιάς Γεώργιος, Κούβελας Δημήτριος, Δούνια Παναγιώτα (Νόνη), Κουτσούμπας Ανδρέας, Κυρανάκης Κωνσταντίνος, Κωνσταντινίδης Ευστάθιος, Λαμπρόπουλος Ιωάννης, Μάνη – Παπαδημητρίου Άννα, Μελάς Ιωάννης, Μπούγας Ιωάννης, Πάτσης Ανδρέας, Τσαβδαρίδης Λάζαρος, Τσιγκρής Άγγελος, Υψηλάντης Βασίλειος – Νικόλαος, Χαρακόπουλος Μάξιμος, Χιονίδης Σάββας, Αγαθοπούλου Ειρήνη – Ελένη, Γκαρά Αναστασία (Νατάσα), Ζαχαριάδης Κωνσταντίνος, Καλαματιανός Διονύσιος – Χαράλαμπος, Κάτσης Μάριος, Καφαντάρη Χαρούλα (Χαρά), Λάππας Σπυρίδωνας, Ξανθόπουλος Θεόφιλος, Παπαηλιού Γεώργιος, Πολάκης Παύλος, Πούλου Παναγιού (Γιώτα), Ραγκούσης Ιωάννης, Χατζηγιαννάκης Μιλτιάδης, Ψυχογιός Γεώργιος, Γιαννακοπούλου Κωνσταντίνα (Νάντια), Καμίνης Γεώργιος, Καστανίδης Χαράλαμπος, Λιακούλη Ευαγγελία, Δελής Ιωάννης, Κανέλλη Γαρυφαλλιά (Λιάνα), Κατσώτης Χρήστος, Μυλωνάκης Αντώνιος, Χήτας Κωνσταντίνος, Αδαμοπούλου Αγγελική και Μπακαδήμα Φωτεινή.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Κυρίες και κύριοι συνάδελφοι, αρχίζει η συνεδρίαση της Διαρκούς Επιτροπής Δημόσιας Διοίκησης, Δημόσιας Τάξης και Δικαιοσύνης, με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Εσωτερικών με τίτλο  «Θεσμικό πλαίσιο τηλεργασίας, διατάξεις για το ανθρώπινο δυναμικό του δημοσίου τομέα και άλλες ρυθμίσεις του Υπουργείου Εσωτερικών».

Για την οργάνωση της συζήτησης του νομοσχεδίου, προτείνονται οι επόμενες συνεδριάσεις να είναι ως εξής:

Την ερχόμενη Δευτέρα, 7 Ιουνίου, στις 12.00,΄ να πραγματοποιηθεί η δεύτερη συνεδρίαση, η ακρόαση των φορέων. Την ίδια ημέρα, Δευτέρα, 7 Ιουνίου, στις 15.00΄να πραγματοποιήσουμε την τρίτη συνεδρίαση, τη συζήτηση επί των άρθρων του νομοσχεδίου. Η πρόταση της Διάσκεψης των Προέδρων είναι να γίνει την Τρίτη, 8 Ιουνίου, στις 10 το πρωί, η τέταρτη συνεδρίαση και η δεύτερη ανάγνωση του νομοσχεδίου.

Συμφωνούμε με την οργάνωση των συνεδριάσεων;

**ΠΟΛΛΟΙ ΒΟΥΛΕΥΤΕΣ:** Συμφωνούμε.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Θα παρακαλούσα, επίσης, μέχρι την ολοκλήρωση ομιλίας και του τρίτου Εισηγητή, να είχαμε τις προτάσεις των φορέων.

Τον λόγο έχει ο Εισηγητής της Πλειοψηφίας, κ. Γεώργιος Κοτρωνιάς.

**ΓΕΩΡΓΙΟΣ ΚΟΤΡΩΝΙΑΣ (Εισηγητής της Πλειοψηφίας):** Προτείνουμε τους ΑΔΕΔΥ, ΠΟΕ-ΟΤΑ,ΚΕΔΕ, ΕΝΠΕ, ΕΚΔΔΑ, ΕΣΑμεΑ, Συνήγορος του Πολίτη, Αρχή Προστασίας Προσωπικών Δεδομένων και την ΕΣΗΕΑ.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Εκ μέρους της Αξιωματικής Αντιπολίτευσης, ο Εισηγητής της Μειοψηφίας, κ . Γιώργος Παπαηλιού, έχει τον λόγο.

**ΓΕΩΡΓΙΟΣ ΠΑΠΑΗΛΙΟΥ (Εισηγητής της Μειοψηφίας):** Θα τα δώσουμε γραπτώς.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Έτσι κι αλλιώς, από όλους θα παρακαλούσα να τις έχουμε και γραπτώς τις προτάσεις. Στη συνέχεια, θα δοθούν από την Αξιωματική Αντιπολίτευση.

Τον λόγο έχει ο Ειδικός Αγορητής του Κομμουνιστικού Κόμματος Ελλάδος, Ιωάννης Δελής.

**ΙΩΑΝΝΗΣ ΔΕΛΗΣ (Ειδικός Αγορητής του Κ.Κ.Ε.):** Έχουμε έναν φορέα να προτείνουμε. Είναι η Ομοσπονδία Διοικητικού Προσωπικού Τριτοβάθμιας Εκπαίδευσης, η ΟΔΠΤΕ. Έχω και το τηλέφωνο του Προεδρείου της, θα σας το δώσω, βεβαίως.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Τον λόγο έχει ο Ειδικός Αγορητής της Ελληνικής Λύσης, κ. Κωνσταντίνος Χήτας.

**ΚΩΝΣΤΑΝΤΙΝΟΣ ΧΗΤΑΣ (Ειδικός Αγορητής της Ελληνικής Λύσης -ΚΥΡΙΑΚΟΣ ΒΕΛΟΠΟΥΛΟΣ):** Λοιπόν, κύριε Πρόεδρε, έχουν αναφερθεί κάποιοι φορείς από το συνάδελφο, τους έχουμε και γραπτώς.

Είναι η ΑΔΕΔΥ, είναι το Εθνικό Κέντρο Δημόσιας Διοίκησης και Αυτοδιοίκησης, η Πανελλήνια Ομοσπονδία Εργαζομένων Δημόσιων Οικονομικών Υπηρεσιών, το Ινστιτούτο Εργασίας της ΓΣΕΕ, Σύλλογος Υπαλλήλων Περιφέρειας Αττικής, Ένωση Πληροφορικών Ελλάδος, Ένωση Δικαστών και Εισαγγελέων και Ένωση Διοικητικών Δικαστών.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Τον λόγο έχει η Ειδική Αγορήτρια του ΜέΡΑ25, κυρία Αγγελική Αδαμοπούλου.

**ΑΓΓΕΛΙΚΗ ΑΔΑΜΟΠΟΥΛΟΥ (Ειδική Αγορήτρια του ΜέΡΑ25):** Αρχή Προστασίας Δεδομένων Προσωπικού Χαρακτήρα, ΑΔΕΔΥ, Ελληνική Ψυχιατρική Εταιρεία, Ένωση Ελλήνων Εργατολόγων και την «ENISA», Υπηρεσία της Ευρωπαϊκής Ένωσης για την Κυβερνοασφάλεια.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Κυρίες και κύριοι συνάδελφοι, επιτρέψτε μου, πριν δώσω τον λόγο στους Εισηγητές και Ειδικούς Αγορητές των κομμάτων για να αναπτύξουν τις, επί της αρχής, παρατηρήσεις τους στο νομοσχέδιο του Υπουργείου Εσωτερικών που συζητούμε με τίτλο «Θεσμικό πλαίσιο τηλεργασίας, διατάξεις για το ανθρώπινο δυναμικό του δημοσίου τομέα και άλλες ρυθμίσεις», να πω ότι, αναμφίβολα, οι συνθήκες και οι τρόποι εργασίας αλλάζουν ραγδαία, εδώ και δύο τουλάχιστον αιώνες, από την εποχή της βιομηχανικής επανάστασης.

Ωστόσο, σήμερα, παρακολουθούμε πραγματικά μια έκρηξη που έχουν προκαλέσει στον τρόπο εργασίας, οι ασύλληπτες, έως και πριν μερικές δεκαετίες, κατακτήσεις της τεχνολογίας.

Οι νέες και διαρκώς ανανεούμενες τεχνολογικές εφαρμογές εξαναγκάζουν κράτη, κοινωνίες, επιχειρήσεις, τους ίδιους τους ανθρώπους, ως ατομικότητες, να αλλάζουν για να προσαρμοστούν στα νέα δεδομένα. Γιατί όποιος δεν το κάνει, κινδυνεύει να έχει την τύχη των δεινοσαύρων. Αυτό ισχύει βεβαίως και για τον δημόσιο τομέα, ο οποίος έχει δημιουργηθεί υπό διαφορετικές συνθήκες και δέχεται έως και σήμερα, παρά τις κατά καιρούς προσπάθειες εκσυγχρονισμού και το φιλότιμο πολλών δημοσίων υπαλλήλων, κριτική για το «προπατορικό αμάρτημα» της γραφειοκρατίας που ταλαιπωρεί τον πολίτη. Αυτό το μοντέλο, ωστόσο, όπως και αυτό του υπαλλήλου που χτυπά κάρτα σε καθορισμένες ώρες για να κάνει μια μονότονη και επαναλαμβανόμενη εργασία, πολλές φορές χωρίς διάθεση, μπορεί να γίνει παρελθόν.

Πρώτον, γιατί οι δυνατότητες της «ψηφιακής επανάστασης» καταργούν σημαντικό μέρος του «κυκεώνα» της γραφειοκρατίας, των ατελείωτων ουρών με τον εύλογο εκνευρισμό και τις χαμένες εργατοώρες. Πλέον, από το σπίτι σου, από το αυτοκίνητο, από την εξοχή, από όπου είσαι, έχεις πρόσβαση σε όποια υπηρεσία σου είναι αναγκαία, άμεσα, εύκολα και αποτελεσματικά.

Και δεύτερον, γιατί οι ίδιοι οι εργαζόμενοι έχουν την άνεση, σε πλείστες περιπτώσεις, να εργαστούν από το σπίτι τους, φέρνοντας σε πέρας την δουλειά που θα έκαναν από το γραφείο τους. Χωρίς να χάνουν χρόνο σε πολύωρες μετακινήσεις επιβαρύνοντας και το περιβάλλον, χωρίς να βρίσκονται στο γραφείο ή τον χώρο της υπηρεσίας τους, παρά εκεί που οι ίδιοι επιλέγουν. Βεβαίως, με τις ασφαλιστικές δικλείδες της προστασίας των προσωπικών δεδομένων και με απόλυτο σεβασμό των εργασιακών δικαιωμάτων. Όλα αυτά δεν είναι πια σενάρια επιστημονικής φαντασίας. Ο νέος κόσμος είναι πλέον μια πραγματικότητα και εμείς ως χώρα καλούμαστε να εισέλθουμε με γρήγορα βήματα σε αυτόν.

Κυρίες και κύριοι συνάδελφοι, ο όρος «τηλεργασία» ήταν μάλλον άγνωστος έως πρόσφατα στην πλειοψηφία του πληθυσμού. Και σε κάποιους, σαφώς λιγότερους, παρέπεμπε σε τρόπους εργασίας που είχαν αναπτυχθεί σε πολύ πιο προηγμένες τεχνολογικά και ψηφιακά χώρες. Ήρθε όμως η αναπάντεχη δοκιμασία της πανδημίας, που επέβαλε μια πραγματική επανάσταση στον τρόπο εργασίας και ειδικά στον τρόπο λειτουργίας των υπηρεσιών.

Όλους αυτούς τους δύσκολους μήνες ο κρατικός μηχανισμός δεν «κατέβασε ρολά», δεν σταμάτησε τη λειτουργία του, δεν έπαψε να εξυπηρετεί τις ανάγκες των πολιτών. Με τα, κατά κοινή ομολογία, άλματα στην ψηφιακή επικοινωνία, πολλά πράγματα έτρεξαν με ταχύτερους ρυθμούς. Ελπίζουμε ότι σύντομα με την πρόοδο στο εμβολιαστικό πρόγραμμα, θα μπορέσουμε να βγούμε από αυτό το «τούνελ» της πανδημίας που βιώνουμε ως ανθρωπότητα και ότι η ζωή μας θα επιστρέψει σε αυτό που συνηθίσαμε να αποκαλούμε κανονικότητα, ότι θα κερδίσουμε πάλι την ελευθερία μας.

Όμως, την εμπειρία που αποκτήσαμε με τη δυναμική επέκταση της τεχνολογίας στον τρόπο εργασίας, νομίζω ότι όλοι συμφωνούμε πως πρέπει να τη διαφυλάξουμε, να τη διατηρήσουμε και να την εμβαθύνουμε. Γιατί δεν πρόκειται απλώς για μια συγκυριακή συνθήκη, αλλά για μία νομοτελειακή αλλαγή που η συγκυρία μας έκανε να επισπεύσουμε την εφαρμογή της.

Ευελπιστούμε, κύριε Υπουργέ, κ. Βορίδη, ότι η εισαγωγή της τηλεργασίας και ο περαιτέρω ψηφιακός εκσυγχρονισμός του κρατικού μηχανισμού θα αποτελέσουν σημείο καμπής για την αποτελεσματικότερη λειτουργία του δημοσίου τομέα και την αναβάθμιση των υπηρεσιών του προς όφελος του πολίτη.

Με αυτές τις σκέψεις, αν δεν έχετε να πείτε κάτι εισαγωγικά, κύριε Υπουργέ, να ξεκινήσουμε τη διαδικασία. Θέλετε να πείτε. Παρακαλώ, τον λόγο έχει ο Υπουργός Εσωτερικών, κ. Μάκης Βορίδης.

**ΜΑΥΡΟΥΔΗΣ (ΜΑΚΗΣ) ΒΟΡΙΔΗΣ (Υπουργός Εσωτερικών):** Δεν διακόπτω τη ροή, θέλω μόνο να σας ενημερώσω τι πρόκειται να καταθέσουμε από πλευράς τροπολογιών.

Το Υπουργείου Εσωτερικών θα καταθέσει μία τροπολογία, ενδεχομένως και σήμερα. Προσπαθούμε να τελειώσουμε με το Γενικό Λογιστήριο. Πάντος, εμπροθέσμως θα είναι κατατεθείσα. Αυτή η τροπολογία θα ρυθμίσει δύο βασικά αντικείμενα κυρίως. Μπορεί να υπάρχουν κάποιες άλλες διατάξεις, αλλά κυρίως δύο αντικείμενα θα έχει.

Το ένα είναι η αναμόρφωση των εισαγωγικών εξετάσεων για τη Σχολή Δημόσιας Διοίκησης. Είναι κάτι το οποίο έχω ήδη εξαγγείλει και έχω δώσει σχετική συνέντευξη τύπου. Έχω πει και αρκετά αναλυτικά σε ποια κατεύθυνση αλλάζουν οι εισαγωγικές εξετάσεις στη Σχολή Δημόσιας Διοίκησης.

Και το δεύτερο είναι κάτι το οποίο επίσης είχα εξαγγείλει, αλλά κάποια αρχική στιγμή όταν είχα αναλάβει καθήκοντα, ότι θα κάνουμε μία παρέμβαση στο σύστημα κινητικότητας προσπαθώντας να βελτιώσουμε το σύστημα κινητικότητας, κάνοντάς το, κατά τη γνώμη μου, πιο «έξυπνο» και πιο αποτελεσματικό από αυτό που ήδη έχουμε σήμερα. Εκεί, λοιπόν, έχουμε μία σειρά από παρεμβάσεις που είναι στο σύστημα κινητικότητας και θα τις δείτε. Το λέω απλώς στα πλαίσια της καλής νομοθέτησης, να ξέρετε δηλαδή ότι αυτά έρχονται.

Επίσης, νομίζω ότι θα κατατεθεί και μία τροπολογία, κ. Πρόεδρε, αυτό είναι μια επιλογή της Γραμματείας της Κυβέρνησης, η οποία έρχεται από το Ψηφιακής Διακυβέρνησης και θα την υποστηρίξει ο αρμόδιος Υπουργός. Εμείς θα την κάνουμε δεκτή. Τώρα, το αν θα είναι ενοποιημένη στη δικιά μας τροπολογία ή θα κατατεθεί ως ξεχωριστή τροπολογία, είναι κάτι το οποίο νομοθετικά να δούμε πώς θα γίνει.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Αύριο έχουμε, έτσι κι αλλιώς, νομοσχέδιο του Υπουργείου Ψηφιακής Διακυβέρνησης. Αν είναι η τροπολογία της Ψηφιακής Διακυβέρνηση, μήπως ενσωματωθεί στην αυριανή νομοθετική πρωτοβουλία, που είναι για το πιστοποιητικό του covid.

Σε κάθε περίπτωση, επειδή αναφερθήκατε σε τροπολογία του Υπουργείου Εσωτερικών για την αλλαγή στον τρόπο εισαγωγής στην Εθνική Σχολή Δημόσιας Διοίκησης, μήπως θα ήταν σκόπιμο στους φορείς, να συμπεριλάβουμε και την Πρόεδρο του Εθνικού Κέντρου Δημόσιας Διοίκησης;

**ΜΑΥΡΟΥΔΗΣ (ΜΑΚΗΣ) ΒΟΡΙΔΗΣ (Υπουργός Εσωτερικών):** Για αυτό την έχουμε προτείνει, κύριε Πρόεδρε. Εάν το κρίνετε, δηλαδή, νομίζω ότι ο Εισηγητής της Πλειοψηφίας έχει προτείνει τη σχολή. Τώρα, το εάν θα αποφασίσετε, να την καλέσετε, αυτό δεν το γνωρίζω.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Νομίζω ότι είναι σκόπιμο, κύριε Υπουργέ.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Τον λόγο έχει ο κ. Παπαηλιού.

**ΓΕΩΡΓΙΟΣ ΠΑΠΑΗΛΙΟΥ (Εισηγητής της Μειοψηφίας):** Να αναφέρω κι εγώ, στους φορείς να περιληφθεί η Ένωση Αποφοίτων της Εθνικής Σχολής Δημόσιας Διοίκησης και ο Σύλλογος Πληροφορικών Ελλάδος, τον οποίο είπατε.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Ωραία, καταγράφεται, κύριε Παπαηλίου. Θα δούμε πώς θα διαμορφωθεί η λίστα.

Καλώ στο βήμα τον Εισηγητή της Πλειοψηφίας, το συνάδελφο βουλευτή Φθιώτιδας της Ν.Δ., τον κ. Γιώργο Κοτρωνιά.

Κύριε Κοτρωνιά, έχετε τον λόγο για 15 λεπτά.

**ΓΕΩΡΓΙΟΣ ΚΟΤΡΩΝΙΑΣ (Εισηγητής της Πλειοψηφίας):** Κύριε Πρόεδρε, κύριε Υπουργέ, κυρίες και κύριοι συνάδελφοι, παραφράζοντας τη ρήση του αρχαίου ιστορικού «πόλεμος πατήρ πάντων», θα ξεκινήσω λέγοντας ότι «η πανδημία του covid-19 μήτηρ πάντων και των τραγικών, αλλά και των νέων εμπειριών μας».

Για τη χώρα μας, η τηλεκπαίδευση και η τηλεργασία είναι κάτι νέο, γιατί μέχρι τώρα την αντιμετωπίζαμε με κάποια καχυποψία, αφού κάποιοι διέκριναν πίσω από αυτή «μείωση του αριθμού των εργαζομένων, μείωση των αμοιβών και την αύξηση της ανεργίας», παρά το γεγονός ότι στο εξωτερικό ήταν καθιερωμένη πρακτική από χρόνια και, φυσικά, δε συζητάμε για τέτοιους φόβους στο Δημόσιο, το οποίο μας ενδιαφέρει με το σημερινό νομοσχέδιο.

Οι πρωτόγνωρες συνθήκες που επέβαλε η πρόσφατη πανδημία του covid-19 απαίτησαν τη λήψη άμεσων μέτρων σε πολλά επίπεδα της καθημερινότητάς μας, μεταξύ άλλων και στον εργασιακό μας τομέα. Η τηλεργασία αποτέλεσε μια άμεση λύση, που στο μεγαλύτερο ποσοστό της εφαρμόστηκε, χωρίς προηγουμένως να υπάρξει συγκεκριμένη περίοδος προσαρμογής και χρόνος προετοιμασίας και εκπαίδευσης, όμως, στην πορεία αυτό άλλαξε συστηματοποιήθηκε και δημιούργησε νέα δεδομένα στον επαγγελματικό τομέα.

Παρά το γεγονός ότι η εφαρμογή της υπήρξε άμεση και αναγκαστική με πολλές συνακόλουθες δυσκολίες για εργαζόμενους και επιχειρήσεις, η τηλεργασία σήμερα αποτιμάται θετικά από το μεγαλύτερο ποσοστό των εργαζομένων, οι οποίοι παρατήρησαν εξοικονόμηση χρόνου και κόστους, όπως, άλλωστε, εμφανίζεται και παρουσιάζεται και σε έρευνα του Οικονομικού Πανεπιστημίου των Αθηνών, ενώ όσοι τηλεργάζονται, εμφανίζονται πιο θετικοί στις προσδοκίες τους για το μέλλον της τηλεργασίας σε σχέση με όσους πηγαίνουν στο χώρο εργασίας τους αυτοπροσώπως.

Παρακολουθώντας τις τάσεις που η τεχνολογική ανάπτυξη έχει δημιουργήσει στον εργασιακό τομέα σε παγκόσμιο επίπεδο, αντιλαμβανόμαστε ότι η πανδημία επέφερε ταχύτερα μία τάση, η οποία ήδη επικρατεί στις χώρες του εξωτερικού, αυτή της εξ αποστάσεως εργασίας. Εδώ και αρκετά χρόνια ακαδημαϊκοί κι επιστήμονες που ασχολούνται με τη διαχείριση ανθρώπινου δυναμικού καταδεικνύουν τα οφέλη από την υιοθέτηση πρακτικών ευέλικτης εργασίας τόσο για τους ίδιους τους εργαζομένους όσο και για τις επιχειρήσεις. Ωστόσο, μέχρι σήμερα υπήρξε ιδιαίτερα περιορισμένη εφαρμογή τέτοιων πρακτικών σε σχέση με τα εν δυνάμει οφέλη τους, γεγονός που άλλαξε άρδην μετά την επέλαση της πανδημίας. Καθίσταται, λοιπόν, σαφής η ανάγκη θέσπισης συγκεκριμένων κατευθυντήριων γραμμών και κανόνων σε ευρωπαϊκό επίπεδο, ώστε να διασφαλιστεί η σωστή εφαρμογή τους, η βέλτιστη αξιοποίηση των δυνατοτήτων που προσφέρουν και η μεγιστοποίηση των ωφελειών τους για τις επιχειρήσεις, τους ανθρώπους και την ίδια την κοινωνία.

Αυτό κάνει το παρόν νομοσχέδιο. Το παρόν νομοσχέδιο θέτει ως βασικό του στόχο τη διαμόρφωση του πλαισίου οργάνωσης κι εφαρμογής της τηλεργασίας στο Δημόσιο Τομέα τόσο σε κανονικές συνθήκες, όσο και σε έκτακτες μέσα από την αξιοποίηση των τεχνολογιών πληροφορικής κι επικοινωνιών.

Στο πλαίσιο αυτό, κατά τη σύνταξη του παρόντος νομοσχεδίου, ελήφθησαν υπόψη μια σειρά από πρακτικές, που εφαρμόζονται σε άλλες χώρες της Ευρωπαϊκής Ένωσης και του Οργανισμού για την οικονομική συνεργασία και ανάπτυξη, διεθνείς έρευνες και μελέτες, όπως η τεχνική έρευνα του κοινού Κέντρου Ερευνών της Ευρωπαϊκής Επιτροπής, σχετικά με τα μέτρα περιορισμού της πανδημίας του κοροναϊού και τις αγορές εργασίας και η μελέτη του Κέντρου Εμπειρογνωμοσύνης, για τη χρηστή διακυβέρνηση του Συμβουλίου της Ευρώπης. Ελήφθη υπόψη το ψήφισμα του Κοινοβουλίου της 22 Οκτωβρίου του 2020, σχετικά με την απασχόληση και τις κοινωνικές πολιτικές στη ζώνη του ευρώ και της 17 Δεκεμβρίου του 2020, σχετικά με μια ισχυρή κοινωνική Ευρώπη, για δίκαιες μεταβάσεις. Ελήφθη, επίσης, υπόψη και ο πρακτικός οδηγός του Διεθνούς Οργανισμού Εργασίας, για την τηλεργασία κατά την περίοδο της πανδημίας και μετά από αυτή.

Η προσαρμογή του δημοσίου από πλευράς, τόσο των δομών όσο και των διαδικασιών στη νέα μορφή οργάνωσης τηλεργασίας, καθώς και η γενικότερη προβληματική για την ενσωμάτωση, ενός ή περισσότερων τηλεργαζόμενων σε μια ομάδα, θα συμβάλουν καταλυτικά στην εν γένει προσπάθεια ενίσχυσης της διοίκησης και του εκσυγχρονισμού της. Άμεσος στόχος του παρόντος, αποτελεί η διασφάλιση ενός αποτελεσματικού πλαισίου τηλεργασίας για τους υπαλλήλους του δημοσίου τομέα, με την αναγκαία προστασία των δεδομένων προσωπικού χαρακτήρα των εμπλεκομένων μερών, τη διασφάλιση της ποιότητας των παρεχόμενων υπηρεσιών προς τον πολίτη και την προστασία των δικαιωμάτων των υπαλλήλων υπό καθεστώς τηλεργασίας. Άμεσος στόχος είναι και η ενίσχυση της παραγωγικότητας και η ενδυνάμωση των εργαζομένων, μέσα από την ενίσχυση της αυτονομίας τους στην οργάνωση της εργασίας, την προσέλκυση ικανών στελεχών, την εξοικονόμηση πόρων, με τη μείωση λειτουργικών εξόδων των υπηρεσιών και των εργαζομένων από τη μείωση των μετακινήσεων και την άμεση προώθηση του ψηφιακού μετασχηματισμού των φορέων του δημόσιου φορέα.

Μακροπρόθεσμοι στόχοι της αξιολογούμενης ρύθμισης για την προώθηση της τηλεργασίας στον δημόσιο τομέα, είναι να συμβάλλει στη διατήρηση των θέσεων εργασίας, όσων υπαλλήλων, για κάποιους έκτακτους λόγους δεν μπορούν να παρέχουν, αυτοπροσώπως, τις υπηρεσίες τους. Να συμβάλλει στην εξοικονόμηση χρόνου και κόστους μετακίνησης των εργαζομένων, στη ρύθμιση του χρόνου εργασίας τους και στην καλύτερη ισορροπία, μεταξύ επαγγελματικής και ιδιωτικής ζωής, αλλά και στη μείωση των εκπομπών διοξειδίου του άνθρακα, που σχετίζονται με την καθημερινή μετακίνηση.

Πρόσφατα, ψηφίσαμε την εισαγωγή στους σχεδιασμούς των πόλεων μας της βιώσιμης αστικής κινητικότητας. Πρόσφατα, μιλήσαμε για μετάβαση στην πράσινη οικονομία και στους στόχους του 2030. Στους σχεδιασμούς μιας κοινωνίας λιγότερων ρύπων, η τηλεργασία σίγουρα θα παίξει σημαντικό ρόλο, αφού επηρεάζει δύο βασικές παραμέτρους. Δηλαδή, τη μείωση των μετακινήσεων και τη μείωση της συμβολής του ατόμου στη ρυπογόνο κυκλοφοριακή συμφόρηση, είτε αυτός είναι οδηγός είτε είναι επιβάτης. Επίσης, μακροπρόθεσμα στοχεύει στη βελτίωση των ευκαιριών απασχόλησης, για άτομα με αναπηρίες και στοχεύει να χρησιμεύσει ως εργαλείο, για την αντιμετώπιση της ερήμωσης της υπαίθρου.

Όσον αφορά στις αρχές που διέπουν το θεσμό της τηλεργασίας, σύμφωνα με το νομοσχέδιο, αυτές συνοψίζονται στα εξής. Πρώτον, στον οικειοθελή χαρακτήρα της τηλεργασίας. Η τηλεργασία έχει οικειοθελή χαρακτήρα για τον φορέα και τον τηλεργαζόμενο, με εξαίρεση, βέβαια, περιπτώσεις θεμάτων υγείας από την πλευρά του υπαλλήλου, όπου ο φορέας οφείλει να αποδεχτεί το αίτημα τηλεργασίας, εφόσον δεν συντρέχει βέβαια, ειδικός λόγος απόρριψης του, καθώς και σε περιπτώσεις κινδύνου της δημόσιας υγείας.

Δεύτερον, στην αρχή της ίσης μεταχείρισης. Οι τηλεργαζόμενοι απολαμβάνουν τα ίδια δικαιώματα, αλλά και υπέχουν τις ίδιες υποχρεώσεις με τους μη τηλεργαζόμενους υπαλλήλους, όπως ειδικότερα ορίζονται από τις κείμενες γενικές ή ειδικές διατάξεις και τις συλλογικές συμβάσεις εργασίας, όπου αυτές εφαρμόζονται.

Τρίτον, στην προστασία των προσωπικών δεδομένων. Ο φορέας, πρέπει να λαμβάνει τα κατάλληλα τεχνικά και οργανωτικά μέτρα, για τη διασφάλιση της προστασίας των δεδομένων προσωπικού χαρακτήρα, που χρησιμοποιούνται και υποβάλλονται σε επεξεργασία, από τον εργαζόμενο στο πλαίσιο της εφαρμογής της τηλεργασίας.

Τέταρτον, στον σεβασμό της ιδιωτικής ζωής. Ο φορέας σέβεται την ιδιωτική ζωή και το απόρρητο των επικοινωνιών του τηλεργαζόμενου. Σε περίπτωση που κρίνεται απαραίτητη η χρήση οποιουδήποτε συστήματος παρακολούθησης του χρόνου εργασίας, αυτό θα πρέπει να επιβάλλεται από τις λειτουργικές ανάγκες του φορέα, να είναι ανάλογο του στόχου που υπηρετεί και να περιορίζεται στο πλαίσιο του επιδιωκόμενου σκοπού.

Όπως προανέφερα, ένα πολύ σημαντικό κομμάτι που καλείται να διασφαλίσει το παρόν νομοσχέδιο, αφορά στην προστασία προσωπικών δεδομένων, κατά την εφαρμογή της τηλεργασίας στους δημόσιους φορείς. Στο πλαίσιο αυτό, προβλέπονται μια σειρά προδιαγραφών, οι οποίες, εάν δεν διασφαλίζονται, κατ’ ελάχιστον, από τον εκάστοτε φορέα, δεν δύναται να πραγματοποιηθεί η τηλεργασία ή αυτή αν έχει ξεκινήσει, διακόπτεται. Και μάλιστα, ο φορέας σε συνεργασία με τον υπεύθυνο προστασίας δεδομένων, έχει την ευθύνη για την ενημέρωση και εκπαίδευση των εργαζομένων, αναφορικά με τις διαδικασίες προστασίας προσωπικών δεδομένων, για την παροχή του κατάλληλου τεχνολογικού εξοπλισμού και την εγκατάσταση των συστημάτων ασφαλείας τους, για την ασφαλή πρόσβαση του τηλεργαζομένου στα πληροφοριακά συστήματα του φορέα και στην ασφαλή χρήση αρχείων που περιέχουν προσωπικά δεδομένα.

Παράλληλα, ρυθμίζονται πρακτικά ζητήματα που αφορούν στην εφαρμογή της τηλεργασίας, όπως είναι η χρονική οριοθέτηση της μέσα στο έτος, το μέγιστο ποσοστό των υπαλλήλων, ανά διεύθυνση, που δύναται να απασχολείται με τηλεργασία, ο τόπος παροχής αυτής, καθώς και η εξασφάλιση του σχετικού εξοπλισμού και πληροφορικής υποστήριξης από τον εκάστοτε φορέα, για τη διενέργεια της τηλεργασίας.

Ιδιαίτερα σημαντικός είναι ο προσδιορισμός του ωραρίου των εργαζομένων και το γεγονός, ότι μετά το πέρας αυτού, διατηρούν το δικαίωμα οι εργαζόμενοι, της αποσύνδεσης από τα μέσα πληροφορικής και επικοινωνίας που χρησιμοποιούν για την εκτέλεση της τηλεργασίας, με στόχο την προφύλαξη της ιδιωτικής τους ζωής και τη διασφάλιση της ισορροπίας μεταξύ αυτής και της εργασίας τους.

Η τηλεργασία των δημοσίων υπαλλήλων, εντάσσεται στη χρήση ενός ενιαίου πληροφοριακού συστήματος, με το οποίο η Δημόσια Διοίκηση θα είναι σε θέση να λειτουργεί άρτια και αποτελεσματικά, τόσο σε κανονικές συνθήκες, όσο και σε έκτακτες, που ενδεχομένως, να προκύψουν και εκ νέου στο πλαίσιο της πανδημίας, με στόχο πάντα, την απρόσκοπτη εξυπηρέτηση των πολιτών.

Μάλιστα, το έργο Επιχειρησιακή Συνέχεια στο Δημόσιο Τομέα, εμπεριέχεται στην ψηφιακή στρατηγική του τομέα Εσωτερικών και Δημόσιας Διοίκησης, της Βίβλου Ψηφιακού Μετασχηματισμού 2020 - 2025 και αφορά στην υλοποίηση όλων των απαραίτητων ενεργειών, ώστε οι υπάλληλοι του δημοσίου τομέα, να μπορούν να εκτελούν τα καθήκοντά τους εξ αποστάσεως, με ασφάλεια και αποτελεσματικότητα.

Μάλιστα, έχει ήδη πραγματοποιηθεί μελέτη με τη βιωσιμότητα του προβλεπόμενου πληροφοριακού συστήματος, με ενέργειες, όπως η ανάπτυξη συστήματος αδιάλειπτης απομακρυσμένης πρόσβασης σε αρχεία και βάσεις δεδομένων, με παράλληλες δοκιμές των συστημάτων ασφαλείας και με πιλοτική εφαρμογή του μοντέλου τηλεργασίας, που πρόκειται να εφαρμοστεί.

Στο δεύτερο μέρος του παρόντος νομοσχεδίου, αντιμετωπίζονται ζητήματα, όπως το διάστημα αξιολόγησης των υπαλλήλων και το χρονικό περιθώριο άσκησης ένστασης, το οποίο επιμηκύνεται με το νομοσχέδιο, η γραμματειακή υποστήριξη του δευτεροβάθμιου πειθαρχικού συμβουλίου, με στόχο τη διευκόλυνση της λειτουργίας του, οι απολαβές των δημοσιογράφων των Οργανισμών Τοπικής Αυτοδιοίκησης, που υπηρετούν ως ειδικοί συνεργάτες και εφόσον, βέβαια, έχουν καθήκοντα δημοσιογράφου, ο διορισμός συγγενών υπαλλήλων του δημοσίου, που απεβίωσαν κατά και εξαιτίας της άσκησης των καθηκόντων τους. Και επιτρέψτε μου - γιατί το έχω αντιμετωπίσει ως δήμαρχος - αξίζει να τονίσω, ότι με τον καθορισμό μιας σειράς προτεραιότητας των δικαιούχων, που προβλέπεται στο νομοσχέδιο, επιλύεται ένα καίριο ζήτημα, που δυσχέραινε την εφαρμογή της υφιστάμενης διάταξης, με μεγάλες καθυστερήσεις και έξοδα για τους δικαιούχους.

Στο δεύτερο μέρος, επίσης, περιλαμβάνεται η παρακολούθηση πειθαρχικών υποθέσεων, μέσω της βάσης δεδομένων της Εθνικής Αρχής Διαφάνειας και υπό την ευθύνη της, η καταβολή μισθωμάτων για τα κτίρια του ειδικού φορέα του Υπουργείου Εσωτερικών, που αφορούν το έτος 2020 και πρέπει να πληρωθούν. Δεν είναι νέες δαπάνες αυτές, είναι μετάθεση πληρωμής δαπανών του 2020, που δεν έγιναν για κάποιους λόγους.

Τέλος, το νομοσχέδιο στο δεύτερο μέρος του, προβλέπει και τη χορήγηση κινήτρων σε υπαλλήλους ΟΤΑ απομακρυσμένων περιοχών και νησιών, προκειμένου να αντιμετωπιστεί το θέμα υποστελέχωσης των σχετικών υπηρεσιών, με τη δυνατότητα που δίνεται πλέον στους ΟΤΑ Α’ και Β’ βαθμού, να παρέχουν στέγαση και σίτιση σε δημοσίους υπαλλήλους κάθε ειδικότητας, όπως περιγράφεται μέσα στο νομοσχέδιο, που υπηρετούν σε αυτές τις περιοχές.

Το παρόν νομοσχέδιο αποτελεί ένα βήμα αξιοποίησης μιας ευκαιρίας που δημιουργήθηκε κάτω από ιδιαίτερα έκτακτες συνθήκες. Έχοντας συμπληρώσει πάνω από ένα χρόνο συστηματικής εφαρμογής της τηλεργασίας στο δημόσιο και ιδιωτικό τομέα, είμαστε σε θέση να καταλάβουμε τι πήγε καλά και τι δεν πήγε καλά, τι λειτούργησε και τι χρειάζεται διορθωτικές κινήσεις και πώς μπορούμε να γίνουμε πιο αποτελεσματικοί στην υιοθέτηση αυτής της πρακτικής, ώστε με ανοιχτό μυαλό -και το τονίζω αυτό- να μπορέσουμε να εξαλείψουμε τις οποιεσδήποτε αδυναμίες και να αξιοποιήσουμε στο μέγιστο και με ασφάλεια τα οφέλη που μπορεί να προσφέρει.

Το νομοσχέδιο προφανώς δεν θεωρεί την τηλεργασία στο δημόσιο πανάκεια για την επίλυση των προβλημάτων του, ούτε όχημα για τη ριζική αλλαγή του μοντέλου αξιοποίησης του ανθρώπινου δυναμικού, αλλά ένα συνδυαστικό εργαλείο, μια σύγχρονη εναλλακτική πρόταση, η οποία με θεσμοθετημένους πλέον όρους και κανόνες θα διευκολύνει σε κανονικές και έκτακτες συνθήκες τη λειτουργία του δημοσίου, θα διευκολύνει τους υπαλλήλους του δημοσίου και τελικά, την παροχή καλύτερων υπηρεσιών προς τους πολίτες.

Κυρίες και κύριοι συνάδελφοι, με την πεποίθηση ότι, επί της αρχής του, είναι ένα χρήσιμο και εκσυγχρονιστικό νομοσχέδιο για τον δημόσιο τομέα, καλώ όλους σας να δώσετε τη θετική σας ψήφο. Ευχαριστώ πάρα πολύ.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Πριν καλέσω τον Εισηγητή της Μειοψηφίας, να ζητήσουμε από τον κύριο Καμίνη να μας δώσει τους φορείς.

**ΓΕΩΡΓΙΟΣ ΚΑΜΙΝΗΣ (Ειδικός Αγορητής του Κινήματος Αλλαγής):** Άκουσα τους συναδέλφους και συμφωνώ.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Τον λόγο έχει ο κύριος Παπαηλιού.

**ΓΕΩΡΓΙΟΣ ΠΑΠΑΗΛΙΟΥ (Εισηγητής της Μειοψηφίας):** Κύριε Πρόεδρε, κυρίες και κύριοι συνάδελφοι, όροι με πρώτο συνθετικό το «τηλε» και με αυτό που σημαίνει, δηλαδή, από απόσταση, υπάρχουν εδώ και χρόνια. Όμως, το τελευταίο χρονικό διάστημα, έχουν πολλαπλασιαστεί και αποτελούν πλέον στοιχείο της καθημερινότητάς μας. Ένας από αυτούς τους όρους αυτούς είναι και η τηλεργασία. Πρέπει εξαρχής να διευκρινιστεί ότι οι αναφορές που θα γίνουν στην επί της αρχής του νομοσχεδίου ομιλία μου, αφορούν την τηλεργασία γενικά και στο δημόσιο και στον ιδιωτικό τομέα.

Η τηλεργασία αποτελεί μορφή εργασίας, που συνδέεται με τις νέες τεχνολογίες, τις εφαρμογές της πληροφορικής και ειδικότερα την ανάπτυξη της δυνατότητας παροχής της εργασίας όχι με φυσική παρουσία στην εγκατάσταση του εργοδότη αλλά εξ’ αποστάσεως. Επομένως, στη σχέση εργασίας αλλάζει ο τόπος, ο χώρος παροχής της εργασίας, που είναι άλλος από τις εγκαταστάσεις του εργοδότη της υπηρεσίας και βρίσκεται σε απόσταση από αυτήν, όμως πρέπει να είναι σταθερός.

Το τελευταίο χρονικό διάστημα, λόγω της πανδημίας, η τηλεργασία μπήκε για τα καλά στη ζωή μας, αφού η λήψη περιοριστικών μέτρων και η τήρηση αποστάσεων ενίσχυσαν την ανάγκη παροχής της εργασίας εξ’ αποστάσεως. Η τηλεργασία ήρθε να μείνει αλλάζοντας τη μορφή και το χαρακτήρα της εργασίας, αλλά και τα εκατέρωθεν δικαιώματα και τις υποχρεώσεις που αναπτύσσονται στο πλαίσιο των εργασιακών σχέσεων. Υπάρχει, συνεπώς, ανάγκη ρύθμισης της τηλεργασίας και θέσπισης κανόνων, ώστε αυτή που παρέχεται αυτονόητα υπό ιδιαίτερες συνθήκες, να παρέχεται βάσει κανόνων και επί ίσοις όροις με την εργασία που παρέχεται στις εγκαταστάσεις του εργοδότη του φορέα εν προκειμένου. Για πολλούς εργαζόμενους το τελευταίο χρονικό διάστημα έδρα της εργασίας έγινε το ίδιο τους το σπίτι, η οικογενειακή εστία.

Ο προσωπικός ή οικογενειακός ηλεκτρονικός υπολογιστής έγινε το γραφείο τους και το οικιακό δίκτυο έγινε το αόρατο «νήμα» που τους κρατά σε επαφή με την υπηρεσία. Αυτοί οι εργαζόμενοι συνέχισαν και συνεχίζουν να εργάζονται, αλλά έχουν χάσει τη δυνατότητα να κλείνουν πίσω τους την πόρτα της δουλειάς. Με την τηλεργασία τα όρια επαγγελματικής και ιδιωτικής ζωής γίνονται δυσδιάκριτα, πολύ περισσότερο που στην πράξη επιβάλλεται στους εργαζόμενους, εκμεταλλευόμενοι η ισχυρή πλευρά της εργοδοσίας, να βρίσκονται σε διαρκή τηλε-ετοιμότητα.

Η τηλεργασία σε πολλές περιπτώσεις επιδεινώνει την καθημερινότητα των εργαζομένων. Η διάκριση μεταξύ εργάσιμου χρόνου και οριοθετημένου χρόνου ανάπαυσης γίνεται όλο και πιο δύσκολη. Η εντατικοποίηση της εργασίας αυξάνεται, όπως και το ψηφιακό στρες, αφού ο εργαζόμενος πολλές φορές αναμένει την ανάθεση νέας εργασίας. Νέα εμπόδια υψώνονται στη συνδικαλιστική συλλογική δράση, ενώ οι τηλε-εργαζόμενοι βιώνουν έντονα την απομόνωση. Με τη διεργασία ελλοχεύουν κίνδυνοι, χωρίς, βέβαια, να παραγνωρίζονται και οι δυνατότητες που διανοίγονται.

Η νέα πραγματικότητα, όπου η εργασία παύει να είναι μία περιθωριακή και ιδιαίτερη κατάσταση, δημιουργεί την επιτακτική ανάγκη για το νέο πλαίσιο ρύθμισης. Όμως η τηλεργασία – και σε αυτό πρέπει να συμφωνήσουμε – πρέπει να αποτελεί την εξαίρεση. Ο κανόνας πρέπει να είναι η παραδοσιακή μορφή εργασίας. Χρειάζεται ένα πλαίσιο που να συνδέεται με τις δυνατότητες που δίνει η τηλεργασία, αλλά ταυτόχρονα να επιβάλει την προστασία και την προφύλαξη του εργαζόμενου από την αρρύθμιστη κατάσταση, τις παγίδες τα κενά που υπάρχουν σήμερα και συνακόλουθα την παραβίαση των δικαιωμάτων του. Χρειάζεται ένα πλαίσιο που να έχει στον πυρήνα του την εξισορρόπηση της εξ ορισμού ετεροβαρούς σχέσης μεταξύ εργοδότη και εργαζόμενου. Χρειάζεται ένα πλαίσιο που δεν θα αφήνει περιθώρια και δεν θα επιτρέπει η τηλεργασία να μετατρέψει τις ζωές των ανθρώπων σε μία ψηφιακή εργασιακή ζούγκλα.

Προς αυτήν την κατεύθυνση, με τα ευρεία περιθώρια που αφήνει το υπό κρίση νομοσχέδιο, δυστυχώς, οι κίνδυνοι ελλοχεύουν και είναι μεγάλοι. Επιβάλλεται, λοιπόν, να εισαχθεί το θεσμικό πλαίσιο που να ρυθμίζει την τηλεργασία ως μισθωτή εργασία από απόσταση, με σεβασμό, όμως, στην εργατική νομοθεσία, το συλλογικό εργατικό δίκαιο, την απαγόρευση μονομερούς μετατροπής τους και την αμοιβαία συναίνεση εργοδοσίας και εργαζομένων. Πρέπει να κατοχυρωθεί το δικαίωμα στην αποσύνδεση, το ωράριο εργασίας, όλα τα δικαιώματα που προβλέπονται στην ισχύουσα εργατική νομοθεσία και ισχύουν για τους εργαζόμενους με φυσική παρουσία, η απαγόρευση οποιασδήποτε δυσμενούς υπηρεσιακής κρίσης και εξέλιξης εκ του λόγου ότι ο εργαζόμενος και ζήτησε ή παρείχε τηλεργασία και η κάλυψη των λειτουργικών εξόδων των εργαζομένων, η προστασία των προσωπικών δεδομένων και της ιδιωτικότητάς τους, η υγεία και η ασφάλεια και η συμμετοχή τους στη συλλογική ζωή του φορέα στον οποίο εργάζονται. Με άλλα λόγια, πρέπει να διασφαλιστεί η αποτροπή της καταχρηστικής εκμετάλλευσης των δυνατοτήτων της τηλεργασίας από την πλευρά της εργοδοσίας ή του φορέα.

Το καθεστώς της τηλεργασίας πρέπει να ενταχθεί στο πλαίσιο της συλλογικής αυτονομίας των συλλογικών συμβάσεων εργασίας, ούτως ώστε να υπάρχει ένα τείχος προστασίας των εργαζομένων, όπως και αυτών που εργάζονται με φυσική παρουσία. Ταυτόχρονα, χρειάζεται αποτελεσματικός έλεγχος της τήρησης του θεσμικού πλαισίου των κανόνων, μέσω της αναβάθμισης του εκσυγχρονισμού και της προσαρμογής του Σώματος Επιθεώρησης Εργασίας – βέβαια, οι βουλές της Κυβέρνησης είναι διαφορετικές – στα δεδομένα της τηλεργασίας, που επιβάλλουν μία άλλη προσέγγιση, ώστε ο έλεγχος να είναι πρόσφορος και να παράγει αποτελέσματα.

Με το υπό κρίση νομοσχέδιο, επιχειρείται η ρύθμιση του καθεστώτος της εξ αποστάσεως εργασίας στο Δημόσιο υπό συνθήκες έκτακτες, αλλά και κανονικές.

Ενώ η τηλεργασία έγινε καθεστώς για πάρα πολλούς εργαζόμενους του δημόσιου και του ιδιωτικού τομέα, ενώ ήδη ρυθμίζονται νομοθετικά σε άλλες χώρες της Ευρωπαϊκής Ένωσης, πριν την εποχή της πανδημίας, τα θέματα της τηλεργασίας, εισάγεται το υπό κρίση νομοσχέδιο ως ένα ολοκληρωμένο πλαίσιο, όπως το προβάλλει η κυβέρνηση, που ρυθμίζει το πεδίο της τηλεργασίας για τους υπαλλήλους του δημοσίου τομέα. Είναι όμως, εν τέλει, το ολοκληρωμένο πλαίσιο, που τόσο έχουν ανάγκη οι εργαζόμενοι;

Με το νομοσχέδιο γίνεται ένα πρώτο βήμα για τη ρύθμιση του πεδίου της τηλεργασίας στο δημόσιο τομέα, όμως η ρύθμιση δεν γίνεται στο σύνολό της και με ολοκληρωμένο τρόπο. Σε αυτό το πλαίσιο, πολλά ζητήματα που θα έπρεπε να ρυθμίζονται σχετικά με τον τρόπο και τους όρους που θα παρέχεται η τηλεργασία, παραπέμπονται να ρυθμιστούν με προεδρικό διάταγμα ή υπουργικές αποφάσεις, προς δόξαν της καλής νομοθέτησης, της δημοκρατικής νομιμοποίησης και της διαφάνειας του επιτελικού κράτους, ενώ ακόμη και οι αρχές της τηλεργασίας διατυπώνονται με κανονιστικό έλλειμμα και χωρίς δομημένο και συνεκτικό τρόπο. Όλα αυτά θα δημιουργήσουν σοβαρά προβλήματα στην εφαρμογή του.

Η τηλεργασία έχει και πρέπει να έχει οικειοθελή χαρακτήρα για τον εργαζόμενο. Για όλους τους εργαζόμενους του δημόσιου τομέα εν προκειμένω, το οικειοθελές του χαρακτήρα της τηλεργασίας πρέπει να διασφαλίζεται με τρόπο, ώστε να μην αφήνεται η αποδοχή της στο διευθυντικό δικαίωμα, αυθαίρετα και χωρίς κριτήρια. Ο περιορισμός του αριθμού των τηλεργαζομένων δημοσίων υπαλλήλων, επιβάλλει η θέσπιση αντικειμενικών κριτηρίων για την επιλογή τους, ώστε αυτή να είναι αντικειμενική. Γι’ αυτό πρέπει εκτός από τα αντικειμενικά κριτήρια, που θα έπρεπε να περιλαμβάνονται στο νομοσχέδιο, να περιληφθεί και δικαίωμα ένστασης των υπαλλήλων σε περίπτωση αρνητικής απάντησης από τον προϊστάμενο. Η άρνηση πρέπει να βασίζεται σε πράγματι αιτιολογημένους λόγους.

Για τον φορέα, παρά την απάλειψη της αρχικής ρύθμισης για τον οικειοθελή χαρακτήρα της, δεν υπάρχει απόλυτη σαφήνεια. Είναι υποχρεωτική εφόσον το ζητήσει η υπηρεσία σε περίπτωση κινδύνου της δημόσιας υγείας και έκτακτων συνθηκών. Σε αυτό το πλαίσιο, πρέπει να υπάρχει συντονισμός του συνόλου της δημόσιας διοίκησης και των φορέων της, αλλά και ενιαία κριτήρια συνδεδεμένα με τα οργανογράμματα των φορέων, για την υπαγωγή τους στην τηλεργασία. Διαφορετικά, θα δημιουργηθούν υπάλληλοι δύο ταχυτήτων.

Έρχομαι τώρα στο δικαίωμα στην αποσύνδεση, που είναι ένα νέας κοπής δικαίωμα που συνδέεται με την τηλεργασία. Παρότι η κυβέρνηση ισχυρίζεται, ότι προστατεύει την τηλεργασία, οι ευρωβουλευτές της Νέας Δημοκρατίας, σε σχετική ψηφοφορία στο ευρωκοινοβούλιο, ψήφισαν κατά της άμεσης κατοχύρωση του δικαιώματος στην αποσύνδεση για τους τηλεργαζόμενους. Με το δικαίωμα στην αποσύνδεση, που αποτελεί ένα νέας γενιάς δικαίωμα, επιχειρείται να διασφαλιστεί ο σεβασμός των ορίων ανάμεσα στην επαγγελματική και την ιδιωτική ζωή. Η αποσύνδεση δεν θεμελιώνει μόνο το δικαίωμα του εργαζόμενου μετά το τέλος του ωραρίου εργασίας ή κατά την ημέρα της ανάπαυσης του ρεπό ή κατά το χρόνο της άδειας, να αποσυνδέει τον ηλεκτρονικό υπολογιστή, να μη δέχεται και να μην αντιδρά, να μην απαντά σε οποιαδήποτε κλήση, αίτημα, ερώτημα της υπηρεσίας, αλλά και την υποχρέωση του φορέα της υπηρεσίας να μην ενοχλεί ηλεκτρονικά τον εργαζόμενο για θέματα που συνδέονται με την εργασία του, αποστέλλοντας μηνύματα και τα λοιπά.

Ως κόμμα, έχουμε καταθέσει προτάσεις για τη ρύθμιση της τηλεργασίας στο δημόσιο και στον ιδιωτικό τομέα. Έχουμε προτείνει, εκτός από το δικαίωμα στην αποσύνδεση με καμία υποχρέωση του εργαζόμενου να απαντά σε emails εκτός του χρόνου εργασίας, την κάλυψη των εξόδων, όλων των εξόδων, ρεύμα, διαδίκτυο, που θα πρέπει να καλύπτονται από τον φορέα και η χρήση κάμερας, μόνον αν είναι αιτιολογημένη και αυτό σηκώνει πολύ νερό, για τις ανάγκες της εργασίας, όπως επίσης και τη θέσπιση επιδόματος τηλεργασίας. Ο εργοδότης οφείλει να είναι υπεύθυνος για την παροχή, εγκατάσταση και συντήρηση όλου του αναγκαίου εξοπλισμού για την εξ αποστάσεως εργασία, να καλύπτει το κόστος που συνδέεται με αυτήν, το κόστος των επικοινωνιών, αλλά και τη φθορά χρήσης του τεχνολογικού εξοπλισμού αν δεν χορηγείται από τον ίδιο και ότι άλλο απαιτείται κατά περίπτωση.

Επιπλέον, πρέπει ο εργοδότης –ο φορέας, εν προκειμένω- και όχι ο τηλεργαζόμενος, όπως προβλέπεται στο άρθρο 11, να πιστοποιεί ότι ο χώρος παροχής τηλεργασίας πληροί τις προδιαγραφές πρόληψης, υγιεινής και ασφάλειας. Και, επομένως, ο ίδιος ο φορέας να φέρει την ευθύνη. Απαιτείται, λοιπόν, η θεσμοθέτηση αποζημίωσης επιδότησης, για όσο χρόνο διαρκεί η περίοδος της τηλεργασίας.

Η προστασία των προσωπικών δεδομένων δεν μπορεί να αφορά μόνον το φορέα, αλλά πρέπει να προστεθεί και η ανάγκη προστασίας των δεδομένων προσωπικού χαρακτήρα του ίδιου του τηλεργαζόμενου.

Ο σεβασμός της ιδιωτικής ζωής και το απόρρητο των επικοινωνιών του είναι, επίσης, ένα κορυφαίο ζήτημα. Γι’ αυτό, υπάρχει ανάγκη απόλυτης προστασίας, χωρίς να επιτρέπονται συστήματα επιτήρησης και ελέγχου, εντός της κατοικίας του –κάμερες, λογισμικά παρακολούθησης, κλπ.

Συνεπώς, και στο άρθρο 5, που ορίζει τις αρχές που διέπουν την τηλεργασία, υπάρχουν κενά στη διατύπωση, τα οποία θα θέσουν σε αμφισβήτηση βασικά δικαιώματα των εργαζομένων.

Πρέπει, επίσης, κατά τη γνώμη μας, να παρέχεται η κατάλληλη επιμόρφωση που να επικεντρώνεται στον τεχνολογικό εξοπλισμό που τίθεται στη διάθεση του εργαζόμενου, αλλά και στα χαρακτηριστικά αυτής της μορφής οργάνωσης εργασίας.

Όπως, επίσης, πρέπει να υπάρχει εξαίρεση για τα άτομα με ειδικές ανάγκες και άλλες ειδικές κατηγορίες. Σε αυτήν την περίπτωση, εφόσον ζητήσουν αυτά να εργαστούν με τηλεργασία, θα πρέπει το αίτημά τους να ικανοποιείται αυτόματα.

Η εργατική νομοθεσία, που ισχύει για τους εργαζόμενους που έχουν φυσική παρουσία, να ισχύει, ρητά και κατηγορηματικά, και για τους τηλεργαζόμενους.

Το νομοσχέδιο, κύριε Υπουργέ, περιλαμβάνει εξουσιοδοτικές διατάξεις, που το καθιστούν –φοβάμαι- δυσεφάρμοστο και, πάντως, μη εφαρμόσιμο αμέσως. Κατά την άποψή μας, πρόκειται για αοριστίες, οι οποίες, κατά την εφαρμογή του νομοσχεδίου -όταν γίνει νόμος του κράτους- θα χρησιμοποιηθούν ως όχημα για την ελαστικοποίηση της εργασίας.

Αυτό και το γεγονός ότι οι ρυθμίσεις για τηλεργασία εισάγονται με ξεχωριστό τρόπο, σε σχέση με την τηλεργασία για τον ιδιωτικό τομέα, που περιλαμβάνονται ή θα περιληφθούν στην κυβερνητική πρόταση για τα εργασιακά – και, μάλιστα, μερικές μέρες, όπως φαίνεται, προηγείται της κυβερνητικής πρότασης για τα εργασιακά το «νομοσχέδιο οδοστρωτήρας», όπως έχει χαρακτηριστεί- αυτό, μας δημιουργεί ανησυχία για τον τρόπο, με τον οποίο θα εφαρμοστεί το νομοσχέδιο.

Τέλος, για την υλοποίηση των διατάξεων για την τηλεργασία, θα απαιτηθούν συστήματα τεχνολογίας και πληροφορικής, προκειμένου να εγκατασταθούν αυτά, τόσο στις δημόσιες υπηρεσίες, όσο και στους χώρους παροχής εργασίας εξ αποστάσεως.

Κύριε Υπουργέ, δεν σας έχουμε εμπιστοσύνη. Δεν έχουμε εμπιστοσύνη στην Κυβέρνηση της Νέας Δημοκρατίας. Έχετε βεβαρημένο μητρώο, με απευθείας αναθέσεις, προσχηματικούς και αμφιλεγόμενους διαγωνισμούς. Αν μας διαψεύσετε ευχάριστα, θα το αναγνωρίσουμε. Αν, δηλαδή, δεν ακολουθήσετε την πεπατημένη της Κυβέρνησής σας.

Πάντως, μην έχοντάς σας εμπιστοσύνη, θα σας παρακολουθούμε και θα σας ελέγχουμε συνεχώς.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Να ανακοινώσω τώρα τους φορείς που θα κληθούν, με βάση τη σύνθεση των προτάσεων που διατυπώθηκαν. Είναι η ΑΔΕΔΥ, η ΠΟΕ-ΟΤΑ, η ΚΕΔΕ, η ΕΝΠΕ, το Εθνικό Κέντρο Δημόσιας Διοίκησης και Αυτοδιοίκησης, η Εθνική Συνομοσπονδία Ατόμων με Αναπηρία, ο Συνήγορος του Πολίτη, η Αρχή Προστασίας Δεδομένων Προσωπικού Χαρακτήρα, η Ένωση Συντακτών Ημερησίων Εφημερίδων Αθηνών, η Ένωση Αποφοίτων της Εθνικής Σχολής Δημόσιας Διοίκησης, η Ομοσπονδία Διοικητικού Προσωπικού Τριτοβάθμιας Εκπαίδευσης, ο ENISA ο Ευρωπαϊκός Οργανισμός για την Κυβερνοασφάλεια και η Ένωση Πληροφορικών Ελλάδος.

Τον λόγο έχει ο κ. Καμίνης.

**ΓΕΩΡΓΙΟΣ ΚΑΜΙΝΗΣ (Ειδικός Αγορητής του Κινήματος Αλλαγής):** Κυρίες και κύριοι συνάδελφοι, χωρίς αμφιβολία, η πανδημική κρίση έχει φέρει κοσμογονικές αλλαγές και στο πεδίο εργασίας στη μορφή, τον τρόπο οργάνωσής της και την εκτέλεσή της. Η παγκοσμιοποίηση, πριν από την κρίση, είχε φέρει στο πεδίο της οικονομίας εξελίξεις στο πεδίο της κινητικότητας του κεφαλαίου. Τώρα, η πανδημία επιτάχυνε τις εξελίξεις και στο πεδίο της εργασίας. Η τηλεργασία και η τηλεκπαίδευση επιβλήθηκαν από την ανάγκη της πανδημίας. Με κάποια προβλήματα στη εφαρμογή τους, τα οποία ελπίζω πως στη συνέχεια θα επιλυθούν, για να μην πω ότι δεν θα έχουμε πια πανδημία. Όμως, και η τηλεργασία και η τηλεκπαίδευση ήρθαν για να μείνουν, διευρύνοντας την έννοια της ευελιξίας, όχι μόνο στο ωράριο, αλλά στον τρόπο και τον τόπο παροχής της εργασίας. Η πολυμορφία της εργασίας, απαιτεί τη σύνθετη αντιμετώπισή της.

Βασική αρχή, δική μας, είναι η φιλικότητα και η προσαρμογή προς τις απαιτήσεις των καιρών, αλλά η μετάβαση αυτή πρέπει να αφορά όλους. Δεν επιτρέπεται να αφήσουμε κάποιους πίσω στη νέα ψηφιακή μετάβαση. Γι’ αυτό και η πολιτεία πρέπει να μεριμνήσει αποφασιστικά, ώστε όλοι οι εργαζόμενοι να αποκτήσουν τις αναγκαίες ψηφιακές δεξιότητες που απαιτούνται και να μην προκύψουν νέες εκδοχές ανισοτήτων, αυτή τη φορά ψηφιακών. Όλοι πρέπει να έχουν πρόσβαση στη τηλεργασία, πόσο μάλλον οι λιγότερο προνομιούχοι, ώστε να μην καταστεί μια απασχόληση πολυτελείας μόνο για αυτούς που διαθέτουν τους απαραίτητους τεχνολογικούς πόρους. Επιπροσθέτως, η πρόσβαση στη τηλεργασία δεν πρέπει σε καμία περίπτωση να οδηγήσει σε διακινδύνευση είτε των προσωπικών δεδομένων είτε γενικότερα της ιδιωτικής και οικογενειακής ζωής.

Το ελληνικό κράτος, από τη μια στιγμή στην άλλη, βρέθηκε ενώπιον μιας τριπλής πρόκλησης. Αφενός να ψηφιοποιήσει και να εισαγάγει την ηλεκτρονική διακυβέρνηση σε μεγάλο τμήμα των υπηρεσιών, υπηρεσιών που πριν παρέχονταν με αυτοπρόσωπη φυσική παρουσία και του υπαλλήλου και του πολίτη, να προστατεύσει την υγεία των υπαλλήλων του από τον COVID 19 και να εξασφαλίσει τη συνταγματικά προβλεπόμενη αρχή της συνεχούς και αδιάλειπτης παροχής της δημόσιας υπηρεσίας. Ως προς το τελευταίο, πράγματι ο δημόσιος τομέας σε γενικές γραμμές ανταποκρίθηκε μέσω των ηλεκτρονικών συναλλαγών, της ηλεκτρονικής διακίνησης εγγράφων ή κλείνοντας τα κρίσιμα ραντεβού με τους πολίτες.

Ως προς το αν το κατάφερε η κυβέρνηση να ψηφιοποιήσει σε ικανοποιητικό βαθμό το κράτος και τις υπηρεσίες του, μπορεί κανείς να πει ότι βρισκόμαστε σε καλό δρόμο. Έχουν γίνει σημαντικά βήματα, με τελευταίο την έκδοση του ψηφιακού πιστοποιητικού εμβολιασμών, όπου κατατέθηκε στη Βουλή η σχετική Πράξη Νομοθετικού Περιεχομένου για Κύρωση.

Καλό είναι βέβαια και για την ιστορία να μην ξεχνάμε ότι υπήρξε και μία κυβέρνηση το 2009 – 2011, η κυβέρνηση του Γιώργου Παπανδρέου του ΠΑΣΟΚ, η οποία έκανε τα πρώτα τολμηρά βήματα.

Η διαδικτυακή πύλη «Ερμής», που είναι ο πρόγονος του gov.gr, η ηλεκτρονική συνταγογράφηση που βαφτίστηκε εκ των υστέρων «άυλη», η «Διαύγεια» κ.α..

Προτού, όμως, έρθω σε κάποια ειδικότερα ζητήματα, θα ήθελα να αναφερθώ, διότι έχει και συνάφεια με τα θέματα που εξετάζουμε, σ’ ένα περίεργο έγγραφο που είδε προχθές το φως της δημοσιότητας, υπογράφεται από τη Νομική Σύμβουλο του Υπουργείου Μετανάστευσης και Ασύλου και το οποίο είναι πολύ λιτό σε αυτά που λέει, αλλά λέει πράγματα πάρα πολύ σοβαρά χωρίς, μάλιστα, να επικαλείται και κάποια νομική βάση, στα υπόψιν του δεν έχει τίποτα αυτό το έγγραφο. Θα μου επιτρέψετε, κύριε Πρόεδρε, είναι πολύ βραχύ το κείμενο, να το διαβάσω. Απευθύνεται σε Υπηρεσίες του Υπουργείου Μετανάστευσης και λέει: «Αναφορικά με την εξέταση υπαλλήλων των Υπηρεσιών του Υπουργείου ως μαρτύρων σε δίκες με διάδικο το ελληνικό δημόσιο και επειδή έχει παρατηρηθεί η πρόθεση πληρεξουσίων δικηγόρων των αντιδίκων του ελληνικού δημοσίου να ζητούν από αυτούς να καταθέτουν ενόρκως ενώπιον του ακροατηρίου ή γραπτώς δια λήψης ένορκης βεβαιώσεως ενώπιον συμβολαιογράφου προς απόδειξη των ισχυρισμών τους, παρακαλούνται οι προϊστάμενοι όλων των Υπηρεσιών του Υπουργείου, προς διασφάλιση των συμφερόντων του ελληνικού δημοσίου, να ενημερώσουν τους υπηρετούντες σε αυτές υπαλλήλους ότι η ένορκη κατάθεση υπέρ των αντιδίκων και εις βάρος του ελληνικού δημοσίου σε δίκες με διάδικο το ελληνικό δημόσιο συνιστά πειθαρχικό παράπτωμα και ποινικό αδίκημα, καθώς και ότι η ένορκη κατάθεση υπαλλήλων των Υπηρεσιών του Υπουργείου είναι δυνατή μόνο προς επίρρωση των ισχυρισμών του ελληνικού δημοσίου, κατόπιν εγγράφου αιτήματος του Γραφείου μας (δηλαδή του γραφείου του Νομικού Συμβούλου του Υπουργείου) και κατόπιν συνεννόησης με τον αρμόδιο χειριστή της υπόθεσης. Η Νομική Σύμβουλος του Κράτους, Ελένη Πασαμιχάλη.»

Ξέρετε εάν είναι γνήσιο το έγγραφο αυτό, κύριε Υπουργέ;

**ΜΑΥΡΟΥΔΗΣ (ΜΑΚΗΣ) ΒΟΡΙΔΗΣ (Υπουργός Εσωτερικών)** *(ομιλών εκτός μικροφώνου)*: Όχι.

**ΓΕΩΡΓΙΟΣ ΚΑΜΙΝΗΣ (Ειδικός Αγορητής του Κινήματος Αλλαγής)**: Δεν ξέρετε! Ας υποθέσουμε ότι είναι γνήσιο.

**ΜΑΥΡΟΥΔΗΣ (ΜΑΚΗΣ) ΒΟΡΙΔΗΣ (Υπουργός Εσωτερικών)** *(ομιλών εκτός μικροφώνου)*: Τα λέει λάθος.

**ΓΕΩΡΓΙΟΣ ΚΑΜΙΝΗΣ (Ειδικός Αγορητής του Κινήματος Αλλαγής)**: Ναι, τα λέει λάθος, πολύ λάθος και μου κάνει πολύ μεγάλη εντύπωση, γιατί εάν είναι γνήσιο, πρώτα απ’ όλα, γι’ αυτά τα πολύ σοβαρά πράγματα που λέει, δεν επικαλείται καμιά νομική βάση. Προφανώς, έχει υπόψη το καθήκον εχεμύθειας των δημοσίων υπαλλήλων, το οποίο προβλέπεται σε διάφορες διατάξεις, αλλά το ξέρουμε πάρα πολύ καλά ότι υπέρτερο συμφέρον του δημοσίου σε σύγκριση με το δημόσιο συμφέρον για την ορθή απονομή της δικαιοσύνης που προϋποθέτει καθήκον μαρτυρίας όλων όσοι καλούνται και προπάντων καθήκον τους όχι μόνο να καταθέσουν, αλλά να καταθέσουν και την αλήθεια για τα γεγονότα που γνωρίζουν. Υπάρχουν επιμέρους περιορισμοί που επιβάλλονται στους δημόσιους υπαλλήλους και σε άλλους, κυρίως σε θέματα εθνικών απορρήτων και λοιπά, αλλά αυτά προβλέπονται με ειδικές διατάξεις.

Γενική κατίσχυση του καθήκοντος εχεμύθειας του δημοσίου υπαλλήλου απέναντι πρώτα απ’ όλα στο συμφέρον του διαδίκου να αποδείξει τους ισχυρισμούς του, το οποίο κατοχυρώνεται συνταγματικά, κατοχυρώνεται και στην ΕΣΔΑ στο δικαίωμα της δίκαιης δίκης, αλλά και μετά υπάρχει και το δημόσιο συμφέρον στην ορθή απονομή της δικαιοσύνης που προϋποθέτει κατά βάση την αλήθεια. Περιμένουμε, λοιπόν, από τον κύριο Υπουργό Μεταναστευτικής Πολιτικής να μας εξηγήσει τι έχει συμβεί. Έχουμε καταθέσει ερώτηση εγώ με τους συναδέλφους μου, την κυρία Λιακούλη, την κυρία Γιαννακοπούλου, τον κ. Κατρίνη, γιατί το εποπτεύων Υπουργείο του Νομικού Συμβουλίου του Κράτους είναι το Υπουργείο Οικονομικών και περιμένουμε να δούμε την απάντηση που θα πάρουμε.

Θα έρθω σε ορισμένα ζητήματα του νομοσχεδίου τώρα, το οποίο, καταρχήν, θα το ψηφίσουμε.

Πράγματι, είναι πάρα πολύ σημαντικό το ότι προτού καν λήξει η πανδημία έρχεται το νομοσχέδιο αυτό. Περιλαμβάνει και κάποιες διατάξεις για την αξιολόγηση των δημοσίων υπαλλήλων.

Πάρα πολύ συχνά, μου έχει δοθεί η ευκαιρία να πω ότι δύο είναι οι βασικοί πυλώνες, μέσα από τους οποίους θα περάσει ο εκσυγχρονισμός της δημόσιας διοίκησης.

Ο ένας πυλώνας είναι μία γνήσια αποκέντρωση και αυτό το ακούσαμε από τον κ. Πέτσα. Όπως το αποκαλείται το θέμα της αποσαφήνισης, του ξεκαθαρίσματος των αρμοδιοτήτων, μεταξύ του κράτους και των βαθμών αυτοδιοίκησης, θα έρθει.

Όπως, επίσης, μακάρι να έρθει και διάταξη η οποία πλέον θα μεταφέρει τον φόρο ακίνητης περιουσίας, την επιβολή, την αρμοδιότητα να επιβάλλεται ο φόρος αυτός και να εισπράττεται στους Οργανισμούς Τοπικής Αυτοδιοίκησης στους δήμους.

Πρώτος πυλώνας, είναι η αποκέντρωση.

Ο δεύτερος πυλώνας, είναι η αξιολόγηση. Και το ξέρουμε, ότι επανειλημμένα στο παρελθόν όποτε προσπάθησε η Κυβέρνηση να φέρει σύστημα αξιολόγησης. δεν τα κατάφερε. Και έχει πικρή εμπειρία και ο Πρωθυπουργός αυτής της Κυβέρνησης με το νόμο του 2016.

Πρέπει να υπάρξει αξιολόγηση, αφού προηγουμένως υπάρξει φυσικά περιγραφή καθηκόντων των δημοσίων υπαλλήλων και των υπηρεσιών τους.

Και θέλουμε την αξιολόγηση, γιατί θέλουμε ένα δημόσιο που να προσφέρει υψηλού επιπέδου υπηρεσίες στον πολίτη. Και όποιοι ακριβώς ενδιαφέρονται για το συμφέρον του δημοσίου να παρεμβαίνει έντονα εκεί που χρειάζεται και το είδαμε στην περίοδο της πανδημίας με το Εθνικό Σύστημα Υγείας, αυτοί πρώτοι πρέπει να ζητάνε ένα σοβαρό, αξιόπιστο πάγιο σύστημα αξιολόγησης των δημοσίων υπαλλήλων.

Σε σχέση με τις διατάξεις τώρα για την τηλεργασία, πρέπει να πούμε κάποιες βασικές αρχές. Πρώτα από όλα, πρέπει να αποτελεί δικαίωμα του δημοσίου υπαλλήλου σε συνθήκες κανονικότητας, βεβαίως, κάτι το οποίο προβλέπεται στο νομοσχέδιο.

Να μην θίγονται απολαβές και εργασιακά δικαιώματα.

Να μην προκύπτουν ή να μην εντείνονται ανισότητες ανάμεσα σε αυτούς που εργάζονται με βάση την τηλεργασία και στους άλλους όχι. Ίσως εκεί όπου προβλέπεται ότι με απόφαση του προϊσταμένου και αφού λαμβάνεται υπόψη η φύση των καθηκόντων και οι υπηρεσιακές ανάγκες κατανέμονται θέσεις τηλεργασίας, ίσως θα πρέπει κάποιος να προβλέψετε και μια αρχή της ίσης μεταχείρισης. Δεν ξέρω πως, αλλά θα ήταν καλό να προβλεφθεί για να μην υπάρξουν εδώ προβλήματα.

Φυσικά, πλήρης προστασία των προσωπικών δεδομένων και γι΄ αυτό θα ακούσουμε και την Αρχή και να διασφαλίζεται βεβαίως η ομαλή και η απρόσκοπτη λειτουργία της δημόσιας υπηρεσίας και να μην διαταράσσεται ο προγραμματισμός της.

Θα έχουμε την ευκαιρία να συζητήσουμε στις επόμενες Συνεδριάσεις, κατά πόσο το σχέδιο νόμου κινείται πάνω σε αυτούς τους άξονες.

Θα ήθελα, απλώς, τελειώνοντας, κύριε Πρόεδρε, να τονίσω ότι το θέμα της τηλεργασίας δεν θα αλλάξει μόνο τις συνθήκες εργασίας των δημοσίων υπαλλήλων και επίσης και τις υπηρεσίες τις οποίες θα απολαμβάνουν οι πολίτες.

Η τηλεργασία θα αλλάξει πάρα πολλά πράγματα. Θα αλλάξει και τις πόλεις ακόμα μέσα στις οποίες ζούμε. Η έννοια του κέντρου και της περιφέρειας της πόλης μακροπρόθεσμα, ίσως, αυτή η διάκριση, να αμβλυνθεί εξαιρετικά.

Είναι πάρα πολύ σημαντικό το θέμα που εξετάζουμε, έχει πάρα πολλές όψεις και γι’ αυτό ακριβώς θα πρέπει να το δούμε πολύ ευρύτερα, σε ένα ευρύτερο πλαίσιο, όχι μόνο στο στενό πλαίσιο των σχέσεων της «δημοσιοϋπαλληλίας».

Στο σημείο αυτό γίνεται η β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αυγερινοπούλου Διονυσία – Θεοδώρα, Γιαννάκου Μαριορή (Μαριέττα), Γκιουλέκας Κωνσταντίνος, Δαβάκης Αθανάσιος, Ζεμπίλης Αθανάσιος, Θεοδωρικάκος Παναγιώτης (Τάκης), Καππάτος Παναγής, Καραγκούνης Κωνσταντίνος, Καρασμάνης Γεώργιος, Κελέτσης Σταύρος, Κόνσολας Εμμανουήλ (Μάνος) Κοτρωνιάς Γεώργιος, Κούβελας Δημήτριος, Δούνια Παναγιώτα (Νόνη), Κουτσούμπας Ανδρέας, Κυρανάκης Κωνσταντίνος, Κωνσταντινίδης Ευστάθιος, Λαμπρόπουλος Ιωάννης, Μάνη – Παπαδημητρίου Άννα, Μελάς Ιωάννης, Μπούγας Ιωάννης, Πάτσης Ανδρέας, Τσαβδαρίδης Λάζαρος, Τσιγκρής Άγγελος, Υψηλάντης Βασίλειος – Νικόλαος, Χαρακόπουλος Μάξιμος, Χιονίδης Σάββας, Αγαθοπούλου Ειρήνη – Ελένη, Γκαρά Αναστασία (Νατάσα), Ζαχαριάδης Κωνσταντίνος, Καλαματιανός Διονύσιος – Χαράλαμπος, Κάτσης Μάριος, Καφαντάρη Χαρούλα (Χαρά), Λάππας Σπυρίδωνας, Ξανθόπουλος Θεόφιλος, Παπαηλιού Γεώργιος, Πολάκης Παύλος, Πούλου Παναγιού (Γιώτα), Ραγκούσης Ιωάννης, Χατζηγιαννάκης Μιλτιάδης, Ψυχογιός Γεώργιος, Γιαννακοπούλου Κωνσταντίνα (Νάντια), Καμίνης Γεώργιος, Καστανίδης Χαράλαμπος, Λιακούλη Ευαγγελία, Δελής Ιωάννης, Κανέλλη Γαρυφαλλιά (Λιάνα), Κατσώτης Χρήστος, Μυλωνάκης Αντώνιος, Χήτας Κωνσταντίνος, Αδαμοπούλου Αγγελική και Μπακαδήμα Φωτεινή.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Τον λόγο έχει ο κ. Δελής.

**ΙΩΑΝΝΗΣ ΔΕΛΗΣ (Ειδικός Αγορητής του Κ.Κ.Ε.):** Η Κυβέρνηση μπορεί να επιλέγει να νομοθετήσει για την εργασία ξεχωριστά για το δημόσιο και ξεχωριστά για τον ιδιωτικό τομέα, καθώς αναμένεται και το τερατούργημα, όπως έχει ήδη ονομαστεί από τους εργαζόμενους, νομοσχέδιο περί των εργασιακών, ωστόσο η Ευρωπαϊκή Ένωση αντιμετωπίζει τον ιδιωτικό και το δημόσιο τομέα εργασίας, ως ενιαίο εργασιακό χώρο και μπορεί να πει κανείς ότι δεν ολιγωρεί, βλέπει μπροστά και από το 2002 ακόμα οι χώρες της Ευρωπαϊκής ‘Ένωσης συμφώνησαν σε ένα πρώτο κείμενο – πλαίσιο για την εργασία.

Σ’ αυτό, λοιπόν, το κείμενο αναφέρεται το εξής για τους εργοδοτικούς φορείς, και τους ιδιωτικούς και τους κρατικούς, να εκσυγχρονίσουν την οργάνωση της εργασίας συμπεριλαμβάνοντας διευθετήσεις για την ελαστική εργασία, με στόχο τη βελτίωση της παραγωγικότητας και της ανταγωνιστικότητας των επιχειρήσεων και την πραγματοποίηση της αναγκαίας ισορροπίας μεταξύ ευελιξίας και ασφάλειας. Ήταν η γνωστή η εποχή της «ευελφάλειας». Με λίγα λόγια, δουλειά και ζωή, λάστιχο.

Όλα αυτά τα χρόνια, ο ΣΕΒ, για παράδειγμα, και οι τραπεζίτες ζητούν επιτακτικά και επίμονα την καθιέρωση της τηλεργασίας. Τώρα φαίνεται πως βρήκαν την ευκαιρία που έψαχναν για να την επιβάλουν και να την γενικεύσουν. Όλοι είδαμε ότι το ξέσπασμα και η διάρκεια της πανδημίας, εκτός των άλλων, αποτέλεσε την καλύτερη αφορμή και το βολικότερο πρόσχημα για την επέκταση και τη γενίκευση αυτής της νέας μορφής εργασίας, της τηλεργασίας.

Ήδη, με την πρώτη πράξη νομοθετικού περιεχομένου, από τον Μάρτη του 2020, η Κυβέρνηση της Νέας Δημοκρατίας μαζί με ένα σωρό αντεργατικές διατάξεις για αναστολές συμβάσεων, για την εκ περιτροπής εργασία, για τις μειώσεις μισθών, για την ενοικίαση εργαζομένων, μαζί με όλα αυτά, λοιπόν, άνοιξε και τον δρόμο για την πλατιά εφαρμογή της τηλεργασίας και στον ιδιωτικό και στο δημόσιο τομέα, ως ένα δήθεν έκτακτο μέτρο για την απομόνωση, την υγειονομική εννοείται, των εργαζομένων. Και κάπως έτσι με βάση τα στοιχεία της EURO FOUND η τηλεργασία στην Ελλάδα από το 5,3% που ήταν το 2019 εκτοξεύτηκε στο 26,2%, ακολουθώντας φυσικά την ανάλογη πορεία της Ευρωπαϊκής Ένωσης.

Φυσικά, η επίκληση όλης αυτής της έκτακτης κατάστασης της πανδημίας από την Κυβέρνηση δεν μπορούσε να κρύψει τους σχεδιασμούς της, τουλάχιστον από εμάς, αλλά θεωρούμε και από όσους δεν θέλουν να κρύβονται πίσω από το δάχτυλό τους, ότι όλα αυτά τα αντεργατικά μέτρα που λαμβάνονταν από την Κυβέρνηση, όχι μόνο δεν ήταν έκτακτα, αλλά έρχονταν και ψηφιζόταν για να μείνουν, προκειμένου να εμπλουτίσουν με νέα αντεργατικά εργαλεία την εργαλειοθήκη της μεγαλοεργοδοσίας, κενά που πάρα πολύ γρήγορα μέσα σε λίγους μήνες το έκτακτο γίνεται μόνιμο και η τηλεργασία θεσμοθετείται μόνιμα σε δημόσιο και ιδιωτικό τομέα.

Πάντα η ίδια τακτική από τις κυβερνήσεις, όταν ήθελαν να περάσουν ρυθμίσεις αντεργατικές υπέρ του κεφαλαίου.

Αρκεί να θυμηθούμε τι λέγανε το 1990, όταν ψήφιζαν και εγκαινίασαν τη μερική απασχόληση και την ελαστική εργασία, ότι τάχα θα ήταν αυτή προαιρετική και όχι υποχρεωτική, όπως τώρα λέει ακριβώς το νομοσχέδιο, ότι θα βοηθούσε αυτούς που θέλουν απλώς ένα συμπληρωματικό εισόδημα, ένα χαρτζιλίκι ας πούμε, ότι θα βοηθούσε τα νέα ζευγάρια και τις γυναίκες να προσέχουν τα παιδιά τους και τόσα άλλα, ανάλογα.

Τι βλέπουμε, όμως, μετά από 30 χρόνια; Τη μερική απασχόληση να έχει όχι μόνο καθιερωθεί μα και να εξαπλώνεται όλο και περισσότερο στη νέα γενιά ιδίως και σε ένα σωρό κλάδους και μάλιστα ταχύτατα αναπτυσσόμενους κλάδους, όπως ο τουρισμός, η εστίαση το εμπόριο.

Με βάση τα στοιχεία, λοιπόν, της ΕΛΣΤΑΤ, τα τελευταία χρόνια, η πλειοψηφία των νέων συμβάσεων εργασίας που υπογράφονται είναι πια συμβάσεις μερικής απασχόλησης και μάλιστα και στον ιδιωτικό και στο δημόσιο τομέα. Με ένα σμπάρο, λοιπόν, δύο τρυγόνια για το κεφάλαιο και κατάργηση της σταθερής κανονικής εργασίας και ανακύκλωση ταυτόχρονα της ανεργίας και της φτώχειας για να μη σπάει και εκείνη η κοινωνική συνοχή.

Τα ίδια μήπως δεν ακούγονταν και πριν μερικά χρόνια - και σήμερα ακόμα περισσότερο, δηλαδή - και για τη λεγόμενη διευθέτηση του εργάσιμου χρόνου; « Μην το φοβάστε» έλεγαν στους εργαζόμενους, « μην την φοβάστε τη διευθέτηση, ο καθένας θα φτιάχνει το δικό του ωράριο εργασίας κατά πώς θέλει και τον βολεύει, είναι για το καλό σας η διευθέτηση».

Πού φτάσαμε μετά την ψήφιση από το ΠΑ.ΣΟ.Κ. του νόμου της διευθέτησης του 2011, ένα νόμο τον οποίο και ο ΣΥΡΙΖΑ διατήρησε, γιατί άραγε; Φτάσαμε να έρχεται σήμερα η Ν.Δ. και να ετοιμάζεται να καταργήσει το οκτάωρο για να το αντικαταστήσει με το δεκάωρο παρακαλώ και πότε αυτό;

Στην εποχή της Δ΄ Βιομηχανικής Επανάστασης, όπου η εκτόξευση της παραγωγικότητας της εργασίας επιτρέπει τη δραστική μείωση του εργάσιμου χρόνου. Εδώ, λοιπόν, σε αυτή την περίπτωση ο εργάσιμος χρόνος αυξάνεται και μάλιστα απλήρωτος, ακόμα περισσότερο. Κάπως έτσι, λοιπόν, με τον ίδιο παραπλανητικό τρόπο ανοίγουν πάντα τους δρόμους, τους νέους αντεργατικούς δρόμους και όλα όσα φέρνουν τάχα για έκτακτα και προσωρινά σε λίγο γίνονται και τακτικά και μόνιμα.

Το ίδιο ακριβώς πάει να γίνει και με την τηλεργασία. Έχει ενδιαφέρον εδώ να πούμε το πώς επιχειρείται να αιτιολογηθεί αυτή στην Εισηγητική Έκθεση του νομοσχεδίου που συζητάμε. Διαβάζω: «Οι κατάλληλα ρυθμισμένες ευέλικτες μορφές εργασίας, η τηλεργασία και οι θέσεις εργασίας που δεν συνεπάγονται παρουσία σε συγκεκριμένη τοποθεσία μπορούν να διαδραματίσουν σημαντικό ρόλο στη διατήρηση των θέσεων εργασίας, να υποστηρίξουν καλύτερη ισορροπία μεταξύ επαγγελματικής και ιδιωτικής ζωής και να συμβάλουν στη μείωση των εκπομπών διοξειδίου του άνθρακα που σχετίζονται με την καθημερινή μετακίνηση». Αυτά είναι τα βασικά επιχειρήματα της κυβέρνησης και του κεφαλαίου.

Ακούστε, πρώτα, για τις θέσεις εργασίας. Στον καπιταλισμό, από όσο ξέρουμε, οι θέσεις εργασίας δημιουργούνται και διατηρούνται μόνο για όσο καιρό αυτές παράγουν κέρδη και αυτές οι θέσεις εργασίας καταργούνται αμέσως μόλις πάψουν να φέρνουν αυτά τα κέρδη. Δεν είναι έτσι; Τίποτα άλλο δεν μπορεί να υπάρξει εδώ.

Όσο για την ισορροπία επαγγελματικής και ιδιωτικής – οικογενειακής ζωής τι να πούμε; Αυτή την ισορροπία την έζησαν, ξέρετε, χιλιάδες μικρομάνες μέσα στα σπίτια τους, όταν αναγκάστηκαν, όλο το προηγούμενο διάστημα της καραντίνας, να τηλε - εργάζονται με τα μωρά τους κρεμασμένα στον λαιμό τους ή τα μικρά τους παιδιά στα πόδια τους, για να μη μιλήσουμε, δηλαδή, για την απίστευτη ταλαιπωρία της τηλεκπαίδευσης χιλιάδων οικογενειών.

Αντί να μεριμνήσετε, λοιπόν, για ένα σύγχρονο δίκτυο δωρεάν παιδικών και βρεφονηπιακών σταθμών, αντί να μεριμνήσετε για κοινωνικές δομές που να καλύπτουν όλες τις σημερινές ανάγκες των νέων ζευγαριών και όλων των λαϊκών οικογενειών, τούς παραπέμπετε στα απατηλά οφέλη της τηλεργασίας.

Όσο για τα οφέλη στο περιβάλλον είναι, τουλάχιστον, αστείο, κατά τη γνώμη μας, να χρησιμοποιεί κανείς αυτό το επιχείρημα την ώρα που όχι μόνο συνεχίζεται σήμερα ανεξέλεγκτη η βιομηχανική ρύπανση, αλλά και εντείνεται με την καρκινογόνα καύση των σκουπιδιών που επεκτείνεται. Σε ποιους τα λέτε αυτά; Στους Θεσσαλονικείς, που περιμένουν εδώ και δεκαπέντε χρόνια να τελειώσει εκείνο το ρημάδι το Μετρό των 9 χιλιομέτρων ή στους Αθηναίους που τα μέσα μαζικής μεταφοράς είναι συνώνυμα της ταλαιπωρίας, της αναμονής, του συνωστισμού και της διασποράς που το κορωνοϊού;

Εξασφαλίστε, λοιπόν, πρώτα τη γρήγορη και ασφαλή μετακίνηση των εργαζομένων με τα μέσα μαζικής μεταφοράς, δωρεάν στον τόπο εργασίας τους και ελάτε μετά, να μας μιλήσετε για τα μεγάλα οφέλη της τηλεργασίας στο περιβάλλον.

Αυτά τα οφέλη, βέβαια, της τηλεργασίας, είναι δεδομένα για τους μεγάλους εργοδότες, είτε τους ιδιώτες, είτε το δημόσιο, αφού είναι προφανέστατη η εξοικονόμηση πόρων και λειτουργικών δαπανών.

Το πιο σημαντικό, όμως, εργοδοτικό όφελος εδώ είναι άλλο. Είναι η δυνατότητα απογείωσης της εκμετάλλευσης των εργαζομένων με τηλεργασία, γιατί η εργασία, ξέρετε, μορφή μπορεί να αλλάζει και αλλάζει στο έδαφος των κατά καιρούς τεχνολογικών εξελίξεων. Αυτό, όμως, που ποτέ δεν αλλάζει είναι η εκμεταλλευτική της ουσία, στα πλαίσια των καπιταλιστικών σχέσεων παραγωγής. Ίσα-ίσα, όπως αποδεικνύεται και με τη νέα μορφή αυτή εργασίας, την τηλεργασία, η εκμετάλλευση των εργαζομένων και αυξάνεται και βαθαίνει και άρα, να γιατί, με αυτήν την τηλεργασία αυγαταίνουν τα καπιταλιστικά κέρδη.

Πώς, λοιπόν, μετά από όλα αυτά να μην τρίβουν τα χέρια τους οι μεγάλοι επιχειρηματικοί όμιλοι σε όλους τους κλάδους; Αυτοί, όμως, ξέρετε που πρέπει να ανησυχούν, από τη θεσμοθέτηση και τη γενικευμένη εφαρμογή της τηλεργασίας, είναι οι ίδιοι οι εργαζόμενοι και να μην υποτιμήσουν τις συνέπειες της τηλεργασίας στη ζωή τους και τα δικαιώματά τους. Γιατί; Καταργείται κάθε διάκριση ανάμεσα στον εργάσιμο και μη εργάσιμο χρόνο, γιατί αυξάνει η εντατικοποίηση της εργασίας και επεκτείνεται το ωράριο. Αυξάνεται, με λίγα λόγια, η απλήρωτη δουλειά και όχι μόνο αυτό, αλλά και μέσα σε αυτές τις πιεστικές συνθήκες των πολλών ελαστικών ωρών εργασίας και των απαιτητικότατων χρονοδιαγραμμάτων της εφαρμογής σύγχρονων συστημάτων αξιολόγησης και μέτρησης της απόδοσης των εργαζομένων, μέσα σε όλα αυτά και σε συνδυασμό, μάλιστα, και με την ταυτόχρονη παρουσία των παιδιών στο σπίτι, όχι μόνο δεν είναι εύκολο να συνδυαστούν οι οικογενειακές υποχρεώσεις, αλλά, αντίθετα, επηρεάζεται πολύ αρνητικά η κοινωνική ζωή του εργαζομένου και των μελών της οικογένειάς του. Σε σχετικές μελέτες, μάλιστα, αναφέρεται ότι, τελικά χάνονται τα όρια μεταξύ προσωπικής και οικογενειακής ζωής και εργασίας, με αποτέλεσμα να υπάρχουν συγκρούσεις και αρνητικές επιπτώσεις μέσα στην ίδια την οικογένεια.

Επιπλέον, απομονώνει τον εργαζόμενο από το χώρο εργασίας και από τους συναδέλφους του, με αποτέλεσμα να μπαίνουν εμπόδια στην κοινωνική και συνδικαλιστική ζωή του και δράση.

Εισάγει μεθόδους χαφιεδισμού, ακόμα και μέσα στα σπίτια των εργαζομένων, με κάμερες, με άλλες τεχνικές υποδομές, διαφόρων τύπου ελέγχου της απόδοσης και τα λοιπά, ενώ ο εργοδότης μειώνει τα λειτουργικά του κόστη, οι εργαζόμενοι καλούνται από την άλλη, να πληρώσουν, ξανά και ξανά, για τις ανάγκες της εργασίας τους, για τεχνικό εξοπλισμό και μην μου πείτε τώρα ότι δεν ξέρετε ότι, ο τεχνολογικός, ειδικά, εξοπλισμός των δημόσιων υπηρεσιών είναι απαρχαιωμένος; Για το ίντερνετ, για το φωτισμό, για την ανατομική καρέκλα, ναι, γιατί αυτά χρειάζονται, για τη θέρμανση και τα λοιπά.

Ο εργαζόμενος, λοιπόν, βρίσκεται ακόμα πιο εκτεθειμένος σε προβλήματα υγείας μυοσκελετικά, νοητική, οπτική κόπωση και ασθένειες και παθήσεις που δεν αναγνωρίζονται, πλέον, σαν επαγγελματικές ασθένειες. Δυναμώνει το στρες και άλλες αρνητικές ψυχολογικές συνέπειες.

Δυνάμωσε η εκμετάλλευση, ποιος μπορεί να το αρνηθεί;. Ειδικά στις νέες γυναίκες που είχαν την ίδια στιγμή να φροντίσουν, όπως είπαμε, μικρά παιδιά και ηλικιωμένους και η τηλεργασία, βεβαίως, αξιοποιήθηκε από τους εργοδότες ως μέσο απεργοσπασίας, αφού, συνάδελφοι πιέστηκαν να εργαστούν, εργαζόμενοι από το σπίτι, τις μέρες της απεργίας.

Αξιοποιήθηκε ακόμα και ως μέσο καταπάτησης αργιών και αδείας. Σε περιπτώσεις, μάλιστα, συνδυάστηκε και με την αναστολή της εργασίας, εντείνοντας τη μαύρη και αδήλωτη εργασία.

Όσο για τα προσωπικά δεδομένα και των πελατών, αλλά και των εργαζομένων, δεν διαφυλάσσονται.

Τέλος, η τηλεργασία, ως ευέλικτη μορφή που συνδυάζεται με τις άλλες μορφές υποαπασχόλησης και έτσι πρέπει να τη βλέπουμε, χτυπά τη σταθερή και μόνιμη δουλειά, με δικαιώματα.

Κλείνοντας, κύριε Υπουργέ, να πούμε εδώ ότι, ως Κ.Κ.Ε., δεν είμαστε ούτε τεχνοφοβικοί ούτε αρνητές της τεχνολογίας. Κάθε άλλο. Ο Κομμουνισμός είναι η νιότη του κόσμου. Είναι η εξέλιξη αυτού του κόσμου στο καλύτερο.

Ξέρουμε πολύ καλά ότι τα νέα τεχνολογικά εργαλεία που ανέπτυξε η ανθρώπινη εργασία μπορούν να προσφέρουν πολλαπλά οφέλη και πλεονεκτήματα στους εργαζόμενους. Αποκαλύπτουν αυτά τα νέα τεχνολογικά εργαλεία τις αδιαμφισβήτητες δυνατότητες που υπάρχουν σήμερα, για να μειωθεί ο χρόνος εργασίας των ανθρώπων, να αυξηθεί ο ελεύθερος τους χρόνος, να έχουν μια σταθερή δουλειά με δικαιώματα και αμοιβές που πρέπει. Όσο όμως αυτά τα σύγχρονα τεχνολογικά εργαλεία παραμένουν στα χέρια των λίγων, των μονοπωλιακών ομίλων και των μετοχών τους, η αξιοποίηση αυτών των εργαλείων θα γίνεται πάντα με γνώμονα το κέρδος αυτών των ομίλων και αυτό σημαίνει πολύ απλά ακόμα μεγαλύτερη εκμετάλλευση των εργαζομένων. Αυτή είναι όλη η ουσία άλλωστε της τηλεργασίας για το κεφάλαιο.

Αντίθετα, όταν αυτά τα σύγχρονα επιτεύγματα της επιστήμης τεθούν στην υπηρεσία πραγματικά της κάλυψης όλων των σύγχρονων αναγκών των εργαζομένων και αυτό ξέρετε μπορεί να συμβεί μονάχα όταν οι ίδιοι οι εργαζόμενοι γίνουν οι αφέντες του κοινωνικού πλούτου που οι ίδιοι παράγουν, τότε και μόνο τότε οι εργαζόμενοι θα δουν να μειώνονται οι ώρες της δουλειάς τους και να μη χρειάζονται να μετατρέπουν τα σπίτια τους σε απομονωμένους χώρους δουλειάς της τηλεργασίας.

Καταψηφίζουμε, επί της αρχής, το νομοσχέδιο.

**ΑΝΝΑ ΜΑΝΗ-ΠΑΠΑΔΗΜΗΤΡΙΟΥ (Αντιπρόεδρος της Επιτροπής):** Τον λόγο έχει ο κ. Χήτας.

**ΚΩΝΣΤΑΝΤΙΝΟΣ ΧΗΤΑΣ (Ειδικός Αγορητής της Ελληνικής Λύσης):** Το πρώτο συνθετικό της λέξης παραμένει το «τηλέ». Θα θυμάστε, κύριε Υπουργέ, τι επανάσταση ήταν όποιος είχε τηλέφωνο πριν από πολλά χρόνια στο σπίτι ή τηλεόραση. Θυμάμαι, όταν ερχόμασταν από τη Γερμανία και φέρναμε καμιά τηλεόραση, μαζεύονταν όλοι εκεί. Το «τηλέ» παραμένει, οι εποχές αλλάζουν. Και τρέχει ο χρόνος πάρα πολύ και φτάσαμε στην τηλεργασία. Είναι σημεία των καιρών. Τηλε-εκπαίδευση, τηλε-σεμινάρια, τηλε-ζωή γενικά. Τι να κάνουμε; Αναγκαίο κακό.

Είναι κάτι που πρέπει να κάνουμε. Αλλά για να το κάνεις, όπως λέει και ο λαός, «για να κάνεις ομελέτα, πρέπει να σπάσεις αυγά». Εδώ μιλάμε για τηλεργασία και δυστυχώς - και αυτό είναι μια αλήθεια - για μια μεγάλη μερίδα των δημοσίων υπαλλήλων η χρήση ηλεκτρονικού υπολογιστή - και όχι να πούμε κάτι άλλο - μοιάζει σαν να πιλοτάρουν F-16. Tόσο δύσκολο είναι για κάποιους. Nα τα λέμε όλα.

Ας τα πάρουμε όμως με τη σειρά. Όταν αναλάβατε το Υπουργείο στις αρχές του χρόνου, πραγματικά η ευχή μας ήταν ο «μεγάλος ασθενής», κ. Βορίδη, που λέγεται ελληνικό δημόσιο να συνέλθει, να ανατάξει, να μπορέσει αν θέλετε να εκπληρώσει το στόχο του. Και ποιος είναι ο στόχος του δημοσίου; Ο στόχος είναι ένας και μοναδικός. Η εξυπηρέτηση του Έλληνα πολίτη, το συμφέρον του Έλληνα πολίτη. Αυτός είναι ο γνώμονας και αυτός είναι ο άξονας της διάρθρωσης, της συγκρότησης και της λειτουργίας των δημόσιων υπηρεσιών.

Είναι αλήθεια ότι το δημόσιο δεν πρέπει να μείνει στάσιμο. Πρέπει να εκσυγχρονίζεται, πρέπει να εξελίσσεται, πρέπει να μετασχηματίζεται. Για να γίνει όμως πράξη αυτός ο εκσυγχρονισμός, απαιτείται προηγουμένως το δημόσιο να έχει εκπληρώσει μια σειρά βασικών παραμέτρων στη λειτουργία του. Να έχουν φτάσει δηλαδή οι δημόσιες υπηρεσίες, γιατί μιλάμε πάντα για την Ελλάδα, σε ένα πολύ καλό επίπεδο λειτουργίας και να μπορεί να εξυπηρετείτε ο πολίτη, να κάνει τη δουλειά του. Ύστερα, πολύ στοχευμένα, αφού το πετύχουμε αυτό, να γίνονται τέτοιες νομοθετικές παρεμβάσεις που θα αποσκοπούν, αν θέλετε, στο βέλτιστο της ποιότητας των υπηρεσιών που θα παρέχουν.

Ο κορωνοϊός, κύριε Υπουργέ, με τους περιορισμούς που επιβλήθηκαν στον κόσμο από την Κυβέρνηση όλο το προηγούμενο διάστημα, ανέδειξε πιο χαρακτηριστικά την κατάσταση που επικρατεί. Ποια ήταν λοιπόν αυτή η κατάσταση; Αποκάλυψε τις μεγάλες αδυναμίες του δημοσίου, με πολλές υπηρεσίες εκείνη την εποχή να είναι κλειστές ή να υπολειτουργούν και τον πολίτη να προσπαθεί εναγωνίως να εξυπηρετηθεί με κλειστές πόρτες.

Για να μη σχολιάσω το φαινόμενο ότι πολλές υπηρεσίες, στις οποίες δεν επιτρεπόταν η επιτόπια μετάβαση του πολίτη, ενημέρωναν ότι «εξυπηρετούμε τηλεφωνικά». Το έχω ζήσει κι εγώ κι έχω αναρωτηθεί πολλές φορές και λέω: αν εμείς δεν μπορούμε να βρούμε, να κάνουμε τη δουλειά μας, τι τραβάει αυτός ο κόσμος εκεί έξω; Δηλαδή, είναι πραγματικά φοβερό. Δε σηκώνουν το τηλέφωνο ποτέ. Αναπάντητες κλήσεις παντού. Δε σήκωναν τηλέφωνα, το ξέρετε. Επίσης, ενώ σου έλεγαν «στείλε mail, για να κλείσεις ραντεβού», δεν απαντούσε κανείς στο mail κι αν σου απαντούσαν, σου έλεγαν «έλα μετά από 2 μήνες, να τα πούμε». Αυτό δεν είναι εξυπηρέτηση του πολίτη, γιατί πάμε τώρα, να μιλήσουμε για το Δημόσιο και μιλάμε για εφορίες, μιλάμε για ασφαλιστικά ταμεία, μιλάμε για υπηρεσίες πρώτης γραμμής, που ο πολίτης τις χρειάζεται σχεδόν καθημερινά.

Ερώτηση, λοιπόν: Έχει αλλάξει αυτή η εικόνα του Δημοσίου; Εντάξει, δεν έχει αλλάξει και το ξέρετε, με πολλές Υπηρεσίες του Δημοσίου να έχουν μεγάλο πρόβλημα υποστελέχωσης με μεγάλες ελλείψεις σε επίπεδο υποδομών τεχνολογικού εξοπλισμού. Η εικόνα της Δημόσιας Διοίκησης απέχει πολύ από αυτή, που, πραγματικά, θα έπρεπε να ήταν. Πρέπει, να μειωθούν οι περίπλοκες διαδικασίες και η γραφειοκρατία. Δεν υπάρχει άνθρωπος, που να διαφωνεί σε αυτό που λέω. Αυτά πρέπει η Πολιτεία, να αντιμετωπίσει και να λάβει δραστικά μέτρα, αλλά για να είναι επιτυχές το εγχείρημα, πρέπει, να ξεκινήσουμε από την αρχή, να χτίσουμε μια βάση, τα θεμέλια.

Να επισημάνω στο σημείο αυτό, κ. Βορίδη, κάτι το οποίο έχω ξαναπεί, αλλά θεωρώ ότι είναι απαραίτητο, ότι είναι προαπαιτούμενο, γιατί στα νομοσχέδια Της Δημόσιας Διοίκησης λίγο πολύ έχουν όλα σχέση μεταξύ τους. Αναφέρομαι στον ψηφιακό χάρτη. Θα το λέμε ως Ελληνική Λύση συνέχεια. Τον ψηφιακό χάρτη να γνωρίζουμε, πού αρχίζει και πού τελειώνει αυτό το Δημόσιο, που θέλουμε, να το ψηφιοποιήσουμε, που θέλουμε, να του βάλουμε τηλεργασίες, θέλουμε, να το κάνουμε όλο αυτό το πράγμα. Πρέπει πρώτα, να έχουμε αυτόν το ψηφιακό χάρτη, να αποτυπώνει, πραγματικά, πόσες Δημόσιες Υπηρεσίες υπάρχουν, ποιος είναι ο ακριβής αριθμός των υπαλλήλων της κάθε υπηρεσίας. Έτσι, λοιπόν, θα φανούν και οι κενές θέσεις κ.λπ.. Αυτό είναι, που προηγείται όλων. Δεν γίνεται, «να κοιτάμε το δέντρο και να χάνουμε το δάσος».

Πρέπει, να πούμε, καταρχήν, ότι η τηλεργασία, μπορεί, να ακούγεται ως εργαλείο απλούστευσης των διαδικασιών, ως μέθοδος απρόσκοπτης παροχής, δεν είναι, όμως, τόσο εύκολο, να εφαρμοστεί. Πέραν του ότι ισχύει κι εδώ ότι όλα κρίνονται στην πράξη και όχι στη νομοθέτηση, ιδιαίτερα στον χώρο του Δημόσιου Τομέα τα πράγματα είναι πολύ περίπλοκα.

Ερωτήσεις: Είναι ώριμο το Δημόσιο, να λειτουργήσει με τηλεργασία; Θέλω, να μου απαντήσετε με το χέρι στην καρδιά. Έχουν διαμορφωθεί οι κατάλληλες συνθήκες, οι προϋποθέσεις για την εφαρμογή αυτής της μορφής εργασίας; Υπάρχει ο απαραίτητος εξοπλισμός; Εντάξει, η εικόνα στις Εφορίες με εκείνα τα κουτιά τα τεράστια, τους υπολογιστές του 90, νομίζω ότι έχει αποτυπωθεί σε όλους μας.

Στην εποχή του κορωνοϊού πολλές υπηρεσίες αναγκάστηκαν, να εφαρμόσουν την εκ περιτροπής εργασία στους υπαλλήλους τους και τότε άρχισαν και τα προβλήματα. Οι υπάλληλοι ήταν σε τηλεργασία από το σπίτι, οι υπηρεσίες τους δεν είχαν ηλεκτρονικούς υπολογιστές ούτε laptop και, φυσικά, δεν ήταν δυνατόν για εκτυπωτές, αναλώσιμα κι όλα αυτά. Αυτά είναι ψιλά γράμματα. Μερίμνησε η Πολιτεία για τα προβλήματα αυτά; Κάναμε «αμάν», στο 90 πήραν τα παιδιά τα laptop και τα tablet κ.λπ..

Το νομοσχέδιο προβλέπει την εργασία για την υποχρέωση του φορέα, να διαθέτει τον εξοπλισμό και την πληροφορική υποστήριξη. Πόσο εφικτό είναι αυτό; Όταν πολλές υπηρεσίες έχουν ελλείψεις σε υπολογιστές, σε εκτυπωτές, σε αναλώσιμα, σε μελάνι κ.λπ.. Πώς μπορεί, λοιπόν, ο υπάλληλος να εργαστεί; Μη μας πείτε ότι «μπορεί, να χρησιμοποιεί το δικό του σταθμό τηλεργασίας βάση του νομοσχεδίου». Ξέρετε πολύ καλά ότι δεν είναι υποχρεωμένος, να έχει ούτε laptop, ούτε υπολογιστή ή οποιονδήποτε άλλον εξοπλισμό.

Κάτι ακόμη. Η χρήση δεδομένων internet, κινητής τηλεφωνίας στη χώρα μας έχουν από τις υψηλότερες χρεώσεις. Πρέπει, να τα σκεφτείτε κι αυτά και με αφορμή αυτό το νομοσχέδιο να πιέσετε τις εταιρείες κινητής τηλεφωνίας. Είναι ληστρικές οι συμβάσεις απέναντι στον ελληνικό λαό. Αν υπάρχουν παιδιά στο σπίτι και την ώρα που κάνουν τηλεκπαίδευση; Πόσους υπολογιστές πρέπει, να έχει αυτό το σπίτι το έρημο, δηλαδή; Πόσους πρέπει, να έχει ένας άνθρωπος στο σπίτι; Αν χρειαστεί κάποιος υπάλληλος, να δουλέψει εξ αποστάσεως υπερωριακά, θα αμειφθεί ή θα πάρει «τηλερεπό»; Να του δώσουμε ρεπό κατά τον κ. Χατζηδάκη;

Αν σας φαίνονται όλα αυτά «λεπτομέρειες», δεν είναι καθόλου. Για το Δημόσιο Υπάλληλο πρέπει το σχετικό κανονιστικό πλαίσιο, να προβλέπει και να ρυθμίζει τέτοια ζητήματα. Επειδή μιλάμε για κανονιστικό πλαίσιο στο νομοσχέδιο, προβλέπεται ότι θέματα προστασίας - πολύ σημαντικό θέμα - προσωπικών δεδομένων, τεχνικά και οργανωτικά μέτρα ασφαλείας για την προστασία των δεδομένων των τηλεργαζομένων και των τρίτων φυσικών προσώπων, γιατί, προφανώς, θα υπάρχουν και μέσα data πολλών ανθρώπων πολιτών, θα καθοριστούν με διάταγμα και Κοινές Υπουργικές Αποφάσεις.

Θα καθοριστούν με διάταγμα και κοινές υπουργικές αποφάσεις. Η προστασία των προσωπικών δεδομένων είναι πάρα πολύ σημαντική, δεν το συζητάμε. Πρέπει, όμως, η πολιτεία να μεριμνήσει, για να δημιουργηθούν οι κατάλληλες δικλείδες ασφαλείας. Δεν γίνεται να νομοθετούμε συνέχεια με αναβολές στις εξουσιοδοτήσεις. Και εδώ δεν πρόκειται μόνο για θέματα ασφαλείας προσωπικών δεδομένων του εργαζομένου, που θα είναι στην τηλεργασία. Εδώ προκύπτουν πάρα πολύ σοβαρά πράγματα, κύριε Υπουργέ. Μιλάμε για εξ αποστάσεως σύνδεση, δείτε τώρα, τεχνικό θέμα, γι’ αυτό θέλαμε τους πληροφορικάριους αύριο στους φορείς. Μιλάμε για εξ αποστάσεως σύνδεση, σε υπολογιστικά συστήματα του φορέα, την κυκλοφορία και τη διαχείριση δεδομένων, μέσω ενός οικιακού ίντερνετ. Θέλει πολύ μεγάλη προσοχή. Εδώ προηγμένα συστήματα ασφαλείας και έχουν παραβιαστεί από χάκερς. Πολύ προηγμένα συστήματα ασφαλείας. Στην τηλεργασία ο κίνδυνος είναι ακόμα μεγαλύτερος.

Επειδή η τηλεργασία προβλέπεται καταρχήν ως προαιρετική, αυτό το θέτουμε στο τραπέζι της συζήτησης, διότι πρέπει να πληρούνται κάποια κριτήρια, για να τηλεργαστεί ένας δημόσιος υπάλληλος. Ελπίζουμε, πραγματικά, το ελπίζουμε, γιατί είμαστε Ελλάδα δυστυχώς, ότι δεν θα χρησιμοποιηθεί η τηλεργασία ως εργαλείο εξυπηρέτησης των δικών μας. Γιατί κι αυτό παίζει το σενάριο. Να μην τηλεργάζονται, δηλαδή, κάποιοι δημόσιοι υπάλληλοι, χωρίς να κάνουν απολύτως τίποτα και να πληρώνονται κανονικά. Θα μου πεις εδώ υπάρχουν που το κάνουν και στην θέση εργασία τους κάποιοι, δεν θα το κάνουν στην τηλεργασία; Είναι ένα ζήτημα που συνδέεται με τον προϊστάμενο του υπαλλήλου και το πώς θα εποπτεύει τον τηλεργαζόμενο.

Πάμε σε κάτι άλλο, κύριε Υπουργέ. Θα ήθελα μία απάντηση, αν έχετε την καλοσύνη μετά να σας ακούσουμε. Για επιμέρους ζητήματα, θα αναφερθούμε και στις επόμενες συνεδριάσεις. Διάβαζα χθες το βράδυ, μετά το τέλος του δικού σας νομοσχεδίου, το σημερινό νομοσχέδιο, μετά το χθεσινό που κουβεντιάζαμε για τους ΟΤΑ. Δεν χάνετε ευκαιρία, είναι πραγματικά φοβερό, να εξυπηρετείτε τους αγαπημένους σας ΛΟΑΤΚΙ. Σύμφωνα συμβίωσης. Με δεδομένο ότι η πλειοψηφία των συμφώνων συμβίωσης είναι μεταξύ ομόφυλων ζευγαριών. Δεν ξέρετε ότι τα σύμφωνα συμβίωσης, κύριε Υπουργέ, τα υπογράφουν, κυρίως, τα ομόφυλα ζευγάρια; Ποιος τα υπογράφει; Εσείς είστε παντρεμένος, πήγατε στην εκκλησία, εγώ, οι περισσότεροι από εδώ. Δείτε το στατιστικά.

Πρέπει να σας απασχολήσει, γιατί συνδέεται με το νομοσχέδιο σας. Όχι, απλώς, τώρα εξισώνετε αυτά τα ζευγάρια, με τους δικαιούχους συγγενείς για διορισμό του αποβιώσαντος υπαλλήλου, αλλά προηγούνται κιόλας, από τα παιδιά τους, τους γονείς, τα αδέρφια. Γιατί λέτε, άρθρο 23: «Διορισμός στο δημόσιο συγγενούς αποβιώσαντος. Για την άσκηση του δικαιώματος αυτού, προηγούνται κατά σειρά α) η σύζυγος του θανόντος ή το πρόσωπο με το οποίο ο θανών είχε συνάψει σύμφωνο συμβίωσης.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Τι να κάνουμε;

**ΚΩΝΣΤΑΝΤΙΝΟΣ ΧΗΤΑΣ (Ειδικός Αγορητής της Ελληνικής Λύσης):** Τι να κάνετε; Να το βγάλετε. Είστε υπέρ, λοιπόν, αυτής της κατάστασης. Εγώ τα λέω και λέω ότι ο Μάκης Βορίδης, ο Υπουργός Εσωτερικών, της Νέας Δημοκρατίας, είναι υπέρ του συμφώνου συμβίωσης, είναι υπέρ των ΛΟΑΤΚΙ και με καμάρι τους στηρίζει. Καλά κάνετε. Δεν είναι κακό. Γιατί, κύριε Βορίδη, ένα σύμφωνο συμβίωσης πας σε ένα συμβολαιογράφο και σε δέκα λεπτά το βγάζεις. Γι’ αυτό. Και εξισώνετε τώρα αυτούς τους ανθρώπους.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Τώρα, λέτε φριχτά πράγματα, φριχτά. Το σύμφωνο συμβίωσης έχει ρυθμιστεί και επομένως υπάρχει και για τα ετερόφυλα και για τα ομόφυλα ζευγάρια. Επίσης, κατά τον αστικό κώδικα, οι νομικές συνέπειες του γάμου έχουν εξομοιωθεί με τα του συμφώνου συμβιώσεως. Άρα, πώς θα μπορούσε να γίνει αυτό διαφορετικά; Γιατί λέτε ό,τι να είναι.

**ΚΩΝΣΤΑΝΤΙΝΟΣ ΧΗΤΑΣ(Ειδικός Αγορητής της Ελληνικής Λύσης):** Όχι, δεν λέω ό,τι να είναι, κύριε Βορίδη. Τα σύμφωνα συμβίωσης υπογράφονται κατά το μεγαλύτερο ποσοστό, κατά πλειοψηφία, από τα ομόφυλα ζευγάρια. Το προβλέπετε εδώ. Το επισημαίνουμε. Δώσατε τις εξηγήσεις σας. Μας άκουσε ο κόσμος, άκουσε εμένα, άκουσε και εσάς και ο καθένας θα πει ποιος έχει δίκιο και ποιος έχει άδικο. Και προηγούνται, κιόλας, όλων των υπολοίπων.

Καταλήγοντας, ήθελα να επισημάνω ότι ο εκσυγχρονισμός του δημοσίου αποτελεί μεγάλο εγχείρημα και μεγάλο στοίχημα. Δεν είπαμε ότι είναι εύκολο, σε καμία περίπτωση. Είναι δύσκολη εξίσωση. Για να γίνει πράξη, όμως, δεν αρκούν κάποιες νομοθετικές πινελιές και η όποια μεταρρύθμιση στο δημόσιο, έχει πραγματική αξία και σημασία, μόνο όταν φαίνεται, μόνο όταν αποτυπώνεται στον πολίτη και στην καθημερινότητα.

Τα υπόλοιπα θα τα πούμε στις επόμενες Επιτροπές.

**ΑΝΝΑ ΜΑΝΗ – ΠΑΠΑΔΗΜΗΤΡΙΟΥ (Αντιπρόεδρος της Επιτροπής):** Τον λόγο έχει η κυρία Αδαμοπούλου.

**ΑΓΓΕΛΙΚΗ ΑΔΑΜΟΠΟΥΛΟΥ (Ειδική Αγορήτρια του ΜέΡΑ25):** Κυρίες και κύριοι συνάδελφοι, κύριε Υπουργέ, οι ρίζες της τηλεργασίας φτάνουν στις απαρχές της τεχνολογίας επικοινωνιών, τη δεκαετία του 1970, με την τότε διασύνδεση των απομακρυσμένων γραφείων με τα κεντρικά, μέσω τερματικών και με τις τηλεφωνικές γραμμές να λειτουργούν ως γέφυρες του δικτύου.

Τα τελευταία 15 χρόνια, η τηλεργασία έχει αρχίσει να εξαπλώνεται ολοένα και περισσότερο και η συζήτηση στον υπόλοιπο πλανήτη υπάρχει εδώ και πολύ καιρό, με μελέτες να δείχνουν ότι τα ποσοστά της στη Βόρεια κυρίως Ευρώπη, στην Αμερική, στον Καναδά και στην Αυστραλία, φθάνουν ενίοτε μέχρι και το 15%.

Μάλιστα και στην προ covid Ελλάδα, αναφέρεται ότι με τον έναν ή τον άλλο τρόπο, απασχολεί το απομακρυσμένα, με κάποια μορφή τηλεργασίας, μέχρι και 5% του εργατικού δυναμικού. Συνεπώς, η τηλεργασία δεν είναι τόσο καινούργια συνθήκη, όσο ακούγεται. Εκείνο που είναι, όντως, πρωτοφανές, είναι η ακαριαία επέκτασή της. Το αποκορύφωμα, δηλαδή, που έχει φέρει η πανδημία, η οποία ήρθε και την επέβαλε πλέον ως ανάγκη, προκειμένου να διαφυλαχθεί, σε κάποιο βαθμό, η δημόσια υγεία μέσω της λεγόμενης κοινωνικής αποστασιοποίησης.

Σ’ αυτό το ζήτημα, θα επανέλθω αργότερα, διότι η κοινωνική αποστασιοποίηση προκαλεί σοβαρά προβλήματα στους εργαζόμενους, που δεν τα βλέπουμε, ούτε τα ακούμε, να αναδεικνύονται στο βαθμό που θα έπρεπε και αυτή είναι μία σοβαρή παράλειψη.

Σε κάθε περίπτωση, το βέβαιο είναι ότι η τηλεργασία από μόδα έχει γίνει συνήθεια. Καταλαβαίνουν όλοι πως ήρθε για να μείνει. Μάλιστα, παρότι το ξορκίζουμε και το απευχόμαστε, δυστυχώς, είναι εξαιρετικά πιθανό, να δούμε την τηλεργασία να επιβάλλεται ξανά σε μεγάλη κλίμακα από το φθινόπωρο, αφού είναι σοβαρό το ενδεχόμενο να χρειαστεί να αντιμετωπίσουμε ένα τρίτο πανδημικό κύμα. Το λέω αυτό, επαναλαμβάνοντας τις πιο αποδεκτές διεθνείς εκτιμήσεις για την παγκόσμια πορεία της νόσου. Δεν πρόκειται για κινδυνολογία.

Για να επιστρέψω στην τηλεργασία, η μέχρι τώρα εμπειρία έδειξε δύο πράγματα. Πρώτον, ότι οι αντοχές του δημόσιου τομέα να την υποστηρίξει αποτελεσματικά, είναι πολύ αμφίβολες και δεύτερον, ότι πολλές φορές, οι διάφορες λύσεις που εφαρμόστηκαν κατά περίπτωση, υλοποιήθηκαν με σοβαρά παρατράγουδα. Κι αυτά θα τα αναφέρω αργότερα με παραδείγματα.

Κατά συνέπεια, είναι αλήθεια ότι διατάξεις για την τηλεργασία χρειαζόμασταν πολύ νωρίτερα, αλλά, δυστυχώς, τόσο καιρό, μπήκαν σε νομοθετική προτεραιότητα άλλα, ανεπίκαιρα και απίθανα ζητήματα. Επομένως, το νομοσχέδιο έρχεται τώρα να μας πει, πώς θα εφαρμοστεί στο εξής το καθεστώς τηλεργασίας στο δημόσιο τομέα.

Πολύ φοβάμαι ότι στον ιδιωτικό τομέα θα προκύψουν πολύ σημαντικότερα προβλήματα, που θα επιδεινώσουν ακόμα περισσότερο ό,τι ελάχιστο έχει απομείνει από το πλέγμα προστασίας του εργαζόμενου. Αυτή, βεβαίως, είναι μια άλλη συζήτηση που δεν είναι της παρούσης, αλλά πολύ σύντομα θα μας απασχολήσει, γι’ αυτό και την καταθέτω ως προβληματισμό.

Σε γενικές γραμμές, το νομοσχέδιο αποπειράται να καλύψει ένα υπαρκτό κενό στη νομοθεσία μας. Ακόμη και έτσι, όμως, θεωρούμε ότι δεν είναι ο απολύτως κατάλληλος χρόνος για κάτι τέτοιο.

Το βασικό ζήτημα δεν είναι οι ρυθμίσεις, οι διατάξεις και το ρυθμιστικό πλαίσιο αυτό κάθε αυτό, ακόμα και οι καλύτεροι νόμοι μένουν ευχολόγιο όταν οι υποδομές και οι συνθήκες δεν μπορούν να ανταποκριθούν αντικειμενικά. Εκείνο, λοιπόν, που πραγματικά μας καίει, είναι η λειτουργικότητα των διατάξεων και η δυνατότητα να εφαρμοστούν στην πράξη αφενός με τρόπο αποτελεσματικό και αφετέρου εξασφαλίζοντας σοβαρά εχέγγυα προστασίας τριών κρίσιμων τομέων. Πρώτον, ο ομαλός εργασιακός βίος σε όλες τις εκφάνσεις του. Δεύτερον, η ασφάλεια για τα προσωπικά δεδομένα που διακινούνται ηλεκτρονικά. Και τρίτον, η αδιάλειπτη συνέχεια της υπηρεσίας. Η σειρά απαρρύθμισης δεν είναι τυχαία.

Υπό το πρίσμα αυτό, θεωρώ ότι πρέπει να προσεγγίσουμε και το νομοσχέδιο. Θα ήθελα στο σημείο αυτό να επιστρέψω στο θέμα του timing του νομοσχεδίου που ανέφερα προηγουμένως ότι δεν είναι ο κατάλληλος χρόνος και να κάνω μία πρόταση κύριε Υπουργέ, ακούσαμε στις 10 Μαΐου σε μία εξαιρετική διαδικτυακή συζήτηση τον κ . Μενουδάκο τον Πρόεδρο της Αρχής Προστασίας Δεδομένων Προσωπικού Χαρακτήρα, να λέει ότι η Αρχή πρόκειται να καταθέσει μία έκθεση αντίκτυπου για το δημόσιο μέχρι το τέλος Ιουνίου. Πρόκειται δηλαδή για μια έκθεση, που θα αγγίζει καίρια ζητήματα για το μοντέλο διαχείρισης των προσωπικών δεδομένων κατά τη τηλεργασία. Χθες λοιπόν που μπήκαν στην ιστοσελίδα, δεν είδα να έχει δημοσιοποιηθεί αυτή η έκθεση.

Η σκέψη μου, λοιπόν, είναι ότι αφού το νομοσχέδιο είναι έτοιμο εν πολλοίς, αφού τηλεργασία στο δημόσιο δεν θα δούμε το καλοκαίρι διότι τον μισό Ιούλιο και όλο τον Αύγουστο απαγορεύεται έτσι κι αλλιώς και αφού είμαστε σε βραχεία αναμονή ενός πολύ σημαντικού εγγράφου της αρμόδιας αρχής, μήπως θα ήταν καλύτερα να αποσύρετε προς το παρόν το νομοσχέδιο να το επαναφέρετε με την πρώτη ευκαιρία, αφού ενσωμάτωσε τις διατάξεις που αντανακλούν και την έκθεση αντίκτυπου.

Το ξέρουμε ότι καλώς έχετε ενσωματώσει στο άρθρο 6 αρκετά από αυτά που επικαλείται και η Αρχή Προστασίας και μάλιστα επί λέξει, είναι σωστό αυτό που κάνετε μέχρι ενός σημείου. Έρχεστε όμως μετά με το άρθρο 12 για το σταθμό τηλεργασίας και βάζετε μια επικίνδυνη εξαίρεση, που όλοι ξέρουμε ότι τελικά θα ισχύσει για το 95% των περιπτώσεων, γιατί δεν νομίζω να πιστεύει κανείς μας ότι τον εξοπλισμό, την υποδομή και την όλη υποστήριξη θα τα παρέχει το δημόσιο. Ούτε έγινε κάτι τέτοιο μέχρι στιγμής ούτε πρόκειται να γίνει. Με προσωπικούς υπολογιστές και με την υποδομή των υπαλλήλων στήθηκε η τηλεργασία στο δημόσιο.

Ο κύριος Μενουδάκος είπε ότι δεν επιτρέπεται μάλιστα να έχει κανένας άλλος πρόσβαση στη συσκευή με την οποία κάνει τη δουλειά του ο τηλεργαζόμενος δημόσιος υπάλληλος. Είπε ότι δεν νοείται ο υπάλληλος να συνδέεται μέσω WIFI γιατί τα κενά ασφάλειας είναι πολύ επικίνδυνα για υφαρπαγή προσωπικών δεδομένων και θα πρέπει να συνδέεται ενσύρματα με το ρούτερ. Άρα λοιπόν το ερώτημα είναι πώς θα το εξασφαλίσετε αυτό στην πράξη.

Έτσι όπως περιέγραψε τις νόμιμες προϋποθέσεις ο Πρόεδρος της Αρχής Προστασίας, το προσωπικό λάπτοπ του υπαλλήλου γίνεται ένας κεντρικός υπολογιστής αποκλειστικά υπηρεσιακής χρήσης και μάλιστα χρειάζεται και φυσική ασφάλεια να κλειδώνεται δηλαδή, σε συρτάρι μετά το πέρας της εργασίας. Και να πάμε και παραπέρα σε ένα άλλο παράδειγμα. Το σύστημα σύζευξης πέρασε τα πάνδεινα όλο αυτό τον καιρό, αποσυνδέσεις, τεράστιες καθυστερήσεις, σοβαρά προβλήματα λειτουργίας και ένας κακός συντονισμός. Φυσικοί φάκελοι έφευγαν από την υπηρεσία και μεταφέρονταν στα σπίτια των υπαλλήλων για να γίνει η δουλειά επειδή δεν είχαν ψηφιοποίηση. Μεγάλοι υπηρεσιακοί κλάδοι αναγκάστηκαν να δουλεύουν σε πλατφόρμες τηλεργασίας ελεύθερου λογισμικού που δεν είχαν δοκιμαστεί σε ευρεία κλίμακα και με σοβαρό κίνδυνο διαρροής δεδομένων.

Έχουμε, μάλιστα, πολύ πρόσφατα και ένα τεράστιο σκάνδαλο που κουκουλώνεται επιμελώς με τη διαρροή δεδομένων από το ίδιο τον gov.gr με το οποίο ξέρουμε ότι συνδέονται εκατομμύρια πολίτες μέσω των κωδικών e.banking και του taxis net. Η δε τηλεκπαίδευση, έγινε ο μεγάλος περίπατος της κυρίας Κεραμέως. Έδωσε ένα καράβι λεφτά του φορολογούμενου πολίτη, αγοράστηκε με μία σύμβαση φάντασμα μία υπηρεσία που δεν ανταποκρίθηκε καλά και ταλαιπώρησε γονείς, μαθητές και εκπαιδευτικούς.

Εκατοντάδες χιλιάδες υπάλληλοι έβαλαν βαθιά το χέρι στην τσέπη για να προμηθευτούν εξοπλισμό.

Το κάθε σπίτι βρέθηκε στην ανάγκη να μην φτάνει ένας υπολογιστής, γιατί χρειάζονται τρεις με τέσσερις συσκευές, για να μπορέσει ο κάθε γονέας να εργαστεί ξεχωριστά και τα παιδιά, παράλληλα, να παρακολουθούν την τηλεκπαίδευση. Πλήρωσαν πολλά και στα κινητά να συνεννοούνται κάθε λίγο και λιγάκι με τους συναδέλφους τους, με τους οποίους δεν είχαν τη δυνατότητα να έχουν προσωπική επαφή. Βλέπαμε αναρτήσεις επίσης στη «Διαύγεια» και σε διάφορες άλλες πλατφόρμες, άγρια μεσάνυχτα, γιατί το σύστημα, λέει, λόγω υπερφόρτωσης, πετούσε έξω τους υπαλλήλους διαρκώς και αυτοί έκαναν τη δουλειά το βράδυ αναγκαστικά που χαλάρωνε το δίκτυο. Αυτό, από τη μία, δεν είναι τήρηση ωραρίου εργασίας, ούτε, βεβαίως, δικαίωμα στην αποσύνδεση. Είναι ανεπίτρεπτο, για άπειρους λόγους που τους ξέρουμε όλοι πολύ καλά, να θολώνουν τόσο πολύ τα όρια χρόνου εργασίας και ελεύθερου χρόνου και ο εργαζόμενος να πρέπει να βρίσκεται διαρκώς σε μια επαγρύπνηση.

Από την άλλη, αναδεικνύει και μια άλλη ακόμη πτυχή του προβλήματος. Το έχω πει κατ’ επανάληψη και στον κ. Πιερακάκη, το λέω και σε σας, για να ασκηθούν οι κατάλληλες πιέσεις. Οι πάροχοι υπηρεσιών διαδικτύου στην Ελλάδα προσφέρουν το πιο ακριβό και ταυτόχρονα το πιο αργό ίντερνετ στην Ευρώπη. Είναι αδιανόητο την εποχή του διαδικτύου να έχουμε τόσο κακές υπηρεσίες και να πληρώνουμε τόσο παράλογα ακριβά τιμολόγια. Όλο αυτόν τον καιρό χιλιάδες υπάλληλοι αναβάθμισαν την οικιακή τους σύνδεση ίντερνετ και δεν ναι μεν πήραν κάποια επιδότηση, αλλά αναγκάστηκαν να πληρώσουν και από το μισθό τους πανάκριβες χρεώσεις για να έχουν εταιρείες να τους λένε μέχρι 100 Mbs με και να τους παρέχουν με το ζόρι 10, 15 και 20.

Μόλις πρόσφατα, ευτυχώς, αναγκάζονται οι πάροχοι πλέον να αναφέρουν την ονομαστική ταχύτητα, αλλά το θέμα είναι να εξαπλωθεί η οπτική ίνα για να έχουμε αξιόπιστο και γρήγορο ίντερνετ και, βεβαίως, να πέσουν και τα τιμολόγια και να γίνουν αναλογικά. Να μιλήσουμε επίσης για την τεχνική υποστήριξη, που είναι πολύ κάτω του μετρίου αν όχι ανύπαρκτη; Αν, όμως, εσείς που έχετε τη διακυβέρνηση δεν «τρίξετε τα δόντια» στις εταιρείες να φτιάξουν τα δίκτυα τους άμεσα, γιατί αυτό, προφανώς, είναι ζήτημα και ομαλής λειτουργίας του Δημοσίου, το ερώτημα είναι ποιος θα το κάνει. Το λέω, λοιπόν, αυτό γιατί το καινούργιο «Σύζευξις ΙΙ» το έχουν αναλάβει τέσσερις μεγάλοι πάροχοι και πρέπει να το προσέξετε πολύ.

Όλα αυτά, λοιπόν, τα πολύ σημαντικά και μεγάλα προβλήματα δεν έχουν λυθεί για να προχωρήσουν παρακάτω και για αυτό το λόγο θεωρούμε ότι το νομοσχέδιο που φέρνετε θα είναι σχεδόν αδύνατο να εφαρμοστεί σωστά και νόμιμα. Επίσης δεν ξεκαθαρίζονται και άλλα ζητήματα, όπως, για παράδειγμα, τι συνιστά εργατικό ατύχημα στην εργασία και, βεβαίως, παράλληλα με τις εξουσιοδοτήσεις διατάξεις, αφήνετε πάρα πολλά κρίσιμα ζητήματα να τα ρυθμίσουν με τεράστιο περιθώριο διακριτικής ευχέρειας οι Υπουργοί. Αυτά λοιπόν, τα υπόλοιπα θα τα δούμε στις επόμενες συζητήσεις. Επί της αρχής, επιφυλασσόμαστε για την Ολομέλεια.

**ΑΝΝΑ ΜΑΝΗ - ΠΑΠΑΔΗΜΗΤΡΙΟΥ (Αντιπρόεδρος της Επιτροπής)**: Τον λόγο έχει ο κύριος Ζαχαριάδης.

**ΚΩΝΣΤΑΝΤΙΝΟΣ ΖΑΧΑΡΙΑΔΗΣ**: Αναρωτιόμουν χθες το απόγευμα, κύριε Υπουργέ, που αποχωριστήκαμε όταν ψηφίσατε αυτό το νομοσχέδιο για το εκλογικό σύστημα των ΟΤΑ, που δεν υπάρχει σε καμία άλλη ευρωπαϊκή χώρα, αν σήμερα που θα βρεθούμε θα έχει προκύψει καμία άλλη είδηση, πέρα από το νομοσχέδιο το οποίο εισάγετε. Αλλά αυτή η Κυβέρνηση είναι ένας «θησαυρός». Κάθε μέρα, θα βγάλει ένα σκάνδαλο, θα βγάλει μια παρατυπία. Είναι «μπαχτσές» οι άνθρωποι. Κοιτάξτε τώρα εδώ πέρα τι διαβάσαμε και θέλω να πάρετε θέση, κύριε Βορίδη.

Αναφορικά με την εξέταση των υπαλλήλων των υπηρεσιών του Υπουργείου, ως μαρτύρων σε δίκες με διάδικο το ελληνικό δημόσιο και επειδή έχει παρατηρηθεί η πρόθεση πληρεξουσίων δικηγόρων των αντίδικων του ελληνικού δημοσίου, να ζητάνε από αυτούς να καταθέσουν ενόρκως ενώπιον του ακροατηρίου ή γραπτώς διά λήψης ένορκης βεβαιώσεως ενώπιον συμβολαιογράφου, προς απόδειξη των ισχυρισμών τους, παρακαλούνται οι προϊστάμενοι όλων των υπηρεσιών του Υπουργείου, προς διασφάλιση των συμφερόντων του ελληνικού δημοσίου, να ενημερώσουν τους υπηρετούντες σε αυτούς υπαλλήλους, ότι η ένορκη κατάθεση υπέρ των αντιδίκων και εις βάρος του ελληνικού δημοσίου σε δίκες με διάδικο το ελληνικό δημόσιο, συνιστά πειθαρχικό παράπτωμα και ποινικό αδίκημα, καθώς και ότι η ένορκη κατάθεση των υπαλλήλων των υπηρεσιών του Υπουργείου είναι δυνατή μόνο προς επίρρωση των ισχυρισμών του ελληνικού δημοσίου, κατόπιν εγγράφου αιτήματος του γραφείου μας και κατόπιν συνεννόησης με τον αρμόδιο διαχειριστή της υπόθεσης.

Κύριε Βορίδη, ξέρετε τι είναι αυτό, το οποίο μόλις διάβασα; Είναι μία εγκύκλιος η οποία υποσκάπτει τα θεμέλια του πολιτεύματος, καταστρατηγεί τη διάκριση των εξουσιών, παραβιάζει την αρχή της νομιμότητας, βάλλει κατά της ελευθερίας της δικαιοσύνης, τορπιλίζει κάθε έννοια δίκαιης δίκης και υπονομεύει το καθήκον της αλήθειας του μάρτυρα. Δηλαδή, ορκίζομαι να πω την αλήθεια, μόνο αν συμφέρει την υπηρεσία μου. Όλοι οι Έλληνες πολίτες υποχρεούνται στην κατάθεση της αλήθειας ενώπιον της δικαιοσύνης, εκτός από τους συγκεκριμένους δημόσιους υπαλλήλους. Που τα έχετε βρει αυτά; Που τα φαντάζεστε; Τι σκέφτεστε και δεν εκφράζετε, όταν τέτοια πράγματα έρχονται στο φως της δημοσιότητας. Θα σας ρωτήσω και κάτι άλλο κύριε Βορίδη, γιατί πονηρεύτηκα. Λέει εδώ, Υπουργείο Μετανάστευσης και Ασύλου. Είναι τυχαίο ότι το συγκεκριμένο Υπουργείο, που έχει ταυτιστεί με απευθείας αναθέσεις, με υπερτιμολογήσεις, με την αντισυνταγματική στελέχωσή του, με μετακλητούς υπαλλήλους σε θέσεις μόνιμης διοικητικής ιεραρχίας, βγαίνει αυτή εδώ η εγκύκλιος; Το θεωρείτε τυχαίο; Ξέρω, ότι αυτά εδώ τα πράγματα, δεν έχουν ξαναγίνει στη χώρα. Η κυβέρνηση Μητσοτάκη είναι το κάτι άλλο. Λέγαμε εμείς για τον κ. Σαμαρά, ότι είναι τραγικός και τα λοιπά, αλλά δεν είχε κάνει τέτοια πράγματα και τη δεκαετία του 2000 ο κ. Καραμανλής που είχαμε ιδεολογική αντίθεση. Δεν συζητώ για τους υπόλοιπους, ήταν πάρα πολύ soft για αυτά τα δεδομένα.

Όσον αφορά στο νομοσχέδιο για την τηλεργασία, έχουμε μία νέα πραγματικότητα στη χώρα και σε όλον τον κόσμο. Εδώ, όμως, υπάρχουν αρκετά θολά σημεία. Εμείς επιφυλαχθήκαμε, το είπε ο Εισηγητής μας και ερχόμαστε καλοπροαίρετα στο διάλογο και θα συμβάλλω με προτάσεις, να δούμε τι γίνεται στις άλλες ευρωπαϊκές χώρες, τι γίνεται στη δύση, τι μπορεί να γίνει και στην Ελλάδα. Αυτό το οποίο σίγουρα δεν πρέπει και δεν μπορεί να γίνει, είναι να υπάρξει η αντίληψη ότι μιλάμε για εργαζόμενους πολλών ταχυτήτων ή δύο ταχυτήτων, για τους κανονικούς εργαζόμενους και τους τηλεργαζόμενους. Έχετε μια ελλιπή αναφορά σ’ αυτό, που προτείνω να την βελτιώσουμε - θα σας προτείνω και συγκεκριμένα πώς μπορεί να γίνει - και βεβαίως, ότι αυτός ο οποίος θα τηλεργάζεται, δεν μπορεί να εκλαμβάνεται ούτε ως εξοστρακισμός του από την υπηρεσία, δεν είναι αρεστός στο διευθυντή της υπηρεσίας και βεβαίως, ως ρουσφέτι.

Με αυτή την έννοια, λοιπόν, μπαίνουν διάφορα ερωτήματα. Αυτή η υπόθεση με τον μισό Ιούλιο και τον Αύγουστο, δεν το βρίσκετε προβληματικό; Αυτό που υποκρύπτει αυτή η διάταξη, είναι να προστατευτούμε από το να παίρνει κάποιος τα τηλεργαζόμενα και να πηγαίνει σε κάποια παραλία. Αυτό πολύ άνετα στην Ελλάδα, θα μπορούσε να αρχίσει να ισχύει από τον Μάιο μέχρι τις αρχές Οκτώβρη. Δηλαδή, αυτά θέλουν μια μεγαλύτερη συζήτηση και μια μεγαλύτερη θωράκιση.

Επίσης, το ζήτημα της προστασίας των προσωπικών δεδομένων. Λέτε ότι θα συζητηθεί με μελλοντικά Προεδρικά Διατάγματα. Εδώ, υπάρχει ολόκληρη συζήτηση, σε όλον τον κόσμο, για το πώς διαχειριζόμαστε τα Big-data, τα Mega-data κλπ. Σε μία σειρά διαδικασίες, σας έχουμε πιάσει, αυτά τα δύο χρόνια, «με τη γίδα στην πλάτη», να παίζετε με τα Mega-data του ελληνικού λαού, είτε αφορά με τη σύμβαση της SISCO, είτε με την ιστορία της PALANTIR. Μπορεί κάποιος να σας έχει εμπιστοσύνη, κύριε Βορίδη, πώς θα διαχειριστείτε τα δεδομένα των δημοσίων υπαλλήλων, όταν, σε όλα τα ζητήματα, επιδεικνύετε μια ιδιοκτησιακή αντίληψη για το κράτος και τους θεσμούς; Ποιος μπορεί να πιστέψει ότι δεν θα έχετε και γι’ αυτά την αντίστοιχη ιδιοκτησιακή αντίληψη;

Επίσης, η τηλεργασία λέει μέσα για την προστασία του περιβάλλοντος και τα λοιπά. Μάλιστα. Έχει, όμως, και κάποια συνοδά έξοδα, τα οποία κάνει ο τηλεργαζόμενος στο σπίτι. Ας πούμε, το ποιος θα πληρώνει, εκείνη την ώρα, τη θέρμανση. Αλλιώς θερμαίνεις ένα σπίτι 24 ώρες, για να ζεις μέσα. Αλλιώς είναι να φεύγεις και να πηγαίνεις 8 ή 10 ώρες -τώρα με το νομοσχέδιο του κυρίου Χατζηδάκη- για να εργαστείς. Όλα αυτά δεν θέλουν μια αναλυτικότερη και διεξοδικότερη συζήτηση, ώστε να μην βρεθεί ο εργαζόμενος σε μια διαδικασία αδιεξόδου;

Και, τέλος, και κλείνω με αυτό, κυρία Πρόεδρε και ευχαριστώ για την ανοχή σας.

Όλα αυτά, για να μπορέσουν να υλοποιηθούν, θα απαιτηθούν συμβάσεις για προμήθεια υπολογιστών, λοιπών συστημάτων παροχής των αντίστοιχων υπηρεσιών. Θα υπάρξει διαφάνεια σε αυτά; Εσείς είστε η Κυβέρνηση των απευθείας αναθέσεων. Εσείς είστε η Κυβέρνηση που τα δίνετε όλα στους γνωστούς, τους φίλους και τους κολλητούς.

Εμείς δεν μπορούμε, εάν δεν έχουμε διασφαλίσεις ότι θα τηρηθούν κανόνες και διαδικασίες, να αφήσουμε αυτά τα ζητήματα στο έλεος τους.

**ΑΝΝΑ ΜΑΝΗ-ΠΑΠΑΔΗΜΗΤΡΙΟΥ (Αντιπρόεδρος της Επιτροπής):** Στο σημείο αυτό ολοκληρώθηκαν οι τοποθετήσεις των Εισηγητών, των Ειδικών Αγορητών και των βουλευτών. Κύριε Υπουργέ, έχετε τον λόγο.

**ΜΑΥΡΟΥΔΗΣ (ΜΑΚΗΣ) ΒΟΡΙΔΗΣ (Υπουργός Εσωτερικών):** Θα ξεκινήσω με διάφορα ζητήματα, τα οποία ετέθησαν παρενθετικά και δεν έχουν άμεση σχέση με το νομοσχέδιο. Αλλά, μιας και ετέθησαν από την πλευρά των συναδέλφων της αντιπολίτευσης, θεωρώ ότι πρέπει να τα απαντήσω.

Κύριε Ζαχαριάδη, πρέπει να αποφασίσετε εάν η οδός, με την οποία θέλετε να πολιτεύεστε, στο Κοινοβούλιο, είναι –ας το πω- η μανιέρα του Πολλακισμού ή αν θέλετε να χτίσετε και να κατακτήσετε μία πιο σοβαρή στάση στα ζητήματα αυτά.

Για το ζήτημα, το οποίο έθεσε και ο κ. Καμίνης –και το οποίο το έθεσε με διαφορετικό τρόπο από ότι το θέσατε εσείς- θα σας έλεγα πάντοτε να είστε προσεκτικός. Και, κυρίως, στα ζητήματα αιχμής, πάρτε το χρόνο σας και να είστε επιφυλακτικός.

Τι μας καταλογίσατε, κύριε Ζαχαριάδη; Ότι κάτι οργανώνουμε, ενόψει των αναθέσεων στο Υπουργείο Μεταναστευτικής Πολιτικής, διότι μία νομική σύμβουλος εξέδωσε κάποιο έγγραφο που έγραφε πράγματι αυτά που αναγνώσατε. Τι σας είπα εγώ κατευθείαν, όταν έθεσε το θέμα ο κ. Καμίνης; «Είναι εσφαλμένη η προσέγγιση που κάνει η κυρία σύμβουλος». Ως μη όφειλα, κιόλας. Γιατί; Διότι είναι νομική σύμβουλος. Εγώ είμαι Υπουργός, λέω την άποψή μου. Δεν οφείλω εγώ να σχολιάζω τα της νομικής συμβούλου.

Έλα, όμως, που τα σχολιάζει αρμοδίως το Νομικό Συμβούλιο του Κράτους. Τι σπεύδετε, τώρα, εσείς; Γιατί μας κατηγορείτε, προτού περιμένετε; Γιατί εξέδωσε, τώρα, το Νομικό Συμβούλιο του Κράτους Δελτίο Τύπου για το ζήτημα. Και τι λέει; «Σχετικά με το ζήτημα που ανέκυψε, η αληθής και πάγια επιστημονική θέση του Νομικού Συμβουλίου του Κράτους και των συντακτών του παραπάνω εγγράφου είναι ότι δεν απαγορεύεται η εξέταση των υπαλλήλων του δημοσίου ως μαρτύρων ενώπιον των δικαστηρίων ή των δικαστικών Αρχών, σύμφωνα με τις διατάξεις του Κώδικα Πολιτικής Δικονομίας, του Κώδικα Ποινικής Δικονομίας και του Κώδικα Διοικητικής Δικονομίας». Αυτά λέει το Νομικό Συμβούλιο του Κράτους.

Πλην, όμως, για την εξέταση αυτή λέει επίσης κάτι αυτονόητο, «θα πρέπει να τηρείται το καθήκον εχεμύθειας του υπαλλήλου». Δηλαδή, τι λέει, ότι εξετάζεται, αλλά αν υπάρχει κάτι καθήκον εχεμύθειας το επικαλείται ο υπάλληλος. Πολύ ορθά. Τι ακόμα λέει, «ειδικότερα όταν υπάλληλος καλείται από το δικαστήριο ή δικαστική αρχή προσέρχεται οικειοθελώς ως μάρτυρας σε δικαστική διαδικασία, οφείλει προκειμένου να καταθέσει για ζητήματα απόρρητα, για αυτά τα ζητήματα, ή γενικότερα σε κάθε περίπτωση για γεγονότα ή πληροφορίες των οποίων λαμβάνει γνώση κατά την εκτέλεση των καθηκόντων του ή επ’ ευκαιρία αυτών και για τα οποία κατά την κοινή πείρα και λογική επιβάλλεται να τηρεί εχεμύθεια - αυτό λέει λοιπόν το Νομικό Συμβούλιο - να έχει λάβει προηγουμένως άδεια από τον αρμόδιο υπουργό». Τι λέει δηλαδή, ότι προκειμένου να μην έρχεται σε δυσχερή θέση ο υπάλληλος και κρίνει μόνος του και εκθέτει σε κίνδυνο τον εαυτό του, να πάρει την άδεια από τον υπουργό του προκειμένου να του πει, έχει εδώ καθήκον εχεμύθειας ή δεν έχει. Αυτό λέει το Νομικό Συμβούλιο.

**ΚΩΝΣΤΑΝΤΙΝΟΣ ΖΑΧΑΡΙΑΔΗΣ:** Πού λέει τη λέξη «εχεμύθεια»;

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Σας λέω τι απαντά το Νομικό Συμβούλιο, εσείς μου λέτε τι λέει η νομική σύμβουλος; Τι να κάνω εγώ, κύριε Ζαχαριάδη, που έχει αυτή την άποψη, η κυρία Σύμβουλος; Μαλώνετε την κυβέρνηση για την άποψη της Συμβούλου; Είστε καλά; Έχετε πλήρη σύγχυση των εννοιών; Η παραπάνω πρόνοια λαμβάνεται για την προστασία του δημοσίου συμφέροντος, αλλά και για την προστασία του ίδιου του υπαλλήλου, μας λέει το Νομικό Συμβούλιο. Αφού σε περίπτωση παραβίασης του καθήκοντος εχεμυθείας, αυτός επέχει πειθαρχική ευθύνη και υπό προϋποθέσεις και ποινική ευθύνη. Σωστά. Εξυπακούεται, ότι οι λειτουργοί του νομικού συμβουλίου του κράτους κατά τον χειρισμό των δικαστικών υποθέσεων, που τους έχουν ανατεθεί, δρουν εντός του πλαισίου που το Σύνταγμα οργανισμός του νομικού συμβουλίου του κράτους και οι παραπάνω κώδικες προσδιορίζουν και σε καμία περίπτωση δεν θέτουν ούτε θα μπορούσαν άλλωστε να θέσουν πρόσθετους περιορισμούς στους υπαλλήλους που αφορούν στο επιτρεπτό ή στο περιεχόμενο της μαρτυρίας τους. Εντάξει; Τι μας αποδώσατε μόλις; Τη σατανική συνωμοσία με τη σύμβουλο, προκειμένου να μην καταθέτουν οι μάρτυρες για τις απευθείας αναθέσεις του Υπουργείου Μεταναστευτικής Πολιτικής. Τα λέτε αυτά και έρχεται το Νομικό Συμβούλιο σε τρία λεπτά και σας λέει ποια είναι η κατάσταση.

**ΚΩΝΣΤΑΝΤΙΝΟΣ ΖΑΧΑΡΙΑΔΗΣ:** Όχι τρία λεπτά, δύο μέρες μετά και αφού βγήκε πρωτοσέλιδο και το κάναμε θέμα στο Κοινοβούλιο.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Έστω, όταν ανακύπτει το θέμα και υποπίπτει στην αντίληψή του. Άρα, λοιπόν, γιατί συνεχώς έχετε αυτή τη στάση και γιατί εκτίθεστε με αυτόν τον τρόπο και γιατί αυτοακυρώνεστε με αυτό τον τρόπο; Έθεσε και το θέμα ο κ. Καμίνης, δεν είπε όλα τα συνωμοσιολογία τα υπόλοιπα. Υπάρχει ένα ζήτημα, έδωσε απάντηση το Νομικό Συμβούλιο, κλείνει το ζήτημα. Ποια κυβέρνηση και οι υπουργοί που κάνουν το ένα και που κάνουν το άλλο;

Κύριε Χήτα, δεν ξέρω τώρα τι εμμονές έχετε και εσείς. Ακούστε, σύμφωνο για τα ομόφυλα ζευγάρια. Ήρθε να ψηφιστεί επί ΣΥΡΙΖΑ. Η ΝΔ, δεν έθεσε ζήτημα κομματικής πειθαρχίας. Βουλευτές της ΝΔ, ψήφισαν υπέρ, βουλευτές ψήφισαν κατά. Ενδεχομένως, θα θυμάστε, δεν θυμάστε, δεν ήσασταν και εδώ, δεν έχει σημασία. Εάν με ρωτάτε την προσωπική μου στάση, εγώ ψήφισα κατά. Ψήφισα κατά, διότι είχα ψηφίσει κατά και για το σύμφωνο για τα ετερόφυλα ζευγάρια. Υπήρξε ένα ζήτημα ισότητας το οποίο προσεγγίστηκε από το Δικαστήριο Ανθρωπίνων Δικαιωμάτων, το οποίο είπε το εξής, και ορθώς το είπε, είναι σωστή η απόφαση του εδώ, ότι αν ένα κράτος έχει υιοθετήσει σύμφωνο για τα ετερόφυλα ζευγάρια, τότε για λόγους ισότητας και μη παραβίασης ανθρωπίνων δικαιωμάτων, πρέπει να υιοθετήσει σύμφωνο και για τα ομόφυλα ζευγάρια. Εγώ ήμουνα συνεπής στη θέση μου, έχω καταψηφίσει και το σύμφωνο για τα ετερόφυλα και το σύμφωνο για τα ομόφυλα. Αλλά κατά τη γνώμη μου, αν κάποιος ψήφισε υπέρ στο σύμφωνο για τα ετερόφυλα, πράγματι για λόγους ισότητας πρέπει να ψηφίσει υπέρ και στο σύμφωνο για τα ομόφυλα.

Υπάρχει διάκριση μεταξύ γάμου και συμφώνου; Μάλιστα, την περιγράφει το Δικαστήριο Ανθρωπίνων Δικαιωμάτων. Επομένως, τα λέω όλα αυτά, διότι πρέπει να κατανοήσουμε ότι το σύμφωνο, ως έννοια, ρυθμίζει τις αστικές σχέσεις των προσώπων, δεν κάνει κάτι άλλο. Έρχεται, λοιπόν, εν συνεχεία ο Αστικός Κώδικας και ο νόμος και εξισώνει το σύμφωνο ως προς τις αστικές συνέπειες με τον γάμο. Ως προς τις αστικές συνέπειες, το τονίζω! Ελπίζω οι έννοιες αυτές να σας είναι οικίες, να μη σας μπερδεύουν.

Εν προκειμένω, λοιπόν, εκείνο το οποίο γίνεται και πρέπει να γίνεται και θα γίνεται είναι, όπου υπάρχει τέτοιο ζήτημα, δηλαδή τέτοιου είδους νομικές σχέσεις στις οποίες, όμως, μπορεί να υπάρχουν ζητήματα αναγνωρίσεώς τους στο ληξιαρχείο ή σε άλλες δημόσιες αρχές, είναι υποχρεωμένος ο νυν νομοθέτης να το εξισώνει με το γάμο. Το καταλάβατε αυτό; Είμαστε εντάξει με αυτό; Να τα λύνουμε ένα ένα; Άρα, λοιπόν, το τακτοποιήσαμε και αυτό το ζήτημα για να μην κάνετε τώρα τοποθετήσεις οι οποίες είναι απολύτως έωλες και δεν έχουν κανένα νόημα και περιεχόμενο και, προφανώς, δεν ξέρω και σε ποιο ακροατήριο πολιτικό μπορεί να απευθύνονται τέτοιου είδους τοποθετήσεις.

Ερχόμαστε τώρα σε κάτι το οποίο, κατά τη γνώμη μου, γιατί τώρα συζητάμε επί της αρχής, δεν θα έπρεπε να αποτελεί επίδικο. Θα έπρεπε να φύγουμε από εδώ σήμερα με μία κεντρική και μεγάλη συμφωνία. Γιατί το λέω αυτό; Διότι συζητάμε επί της αρχής τις παρατηρήσεις του κ. Ζαχαριάδη, τις παρατηρήσεις του Εισηγητή του ΣΥ.ΡΙΖ.Α., τις παρατηρήσεις του κ. Καμίνη, τις παρατηρήσεις όλων, θα τις ακούσω, θα τις λάβω υπόψη και θα δούμε τι έχουμε, σε ποια συμφωνούμε, σε ποια διαφωνούμε, αλλά απ’ ό,τι αντιλαμβάνομαι, όλα αυτά πρέπει να είναι στα επιμέρους, στα άρθρα, να βάλουμε κάτι ή να μη βάλουμε κάτι. Πώς είναι, όμως, δυνατόν να έχει αντίρρηση κάποιος στο να ρυθμίσουμε το θεσμικό πλαίσιο της τηλεργασίας σήμερα! Πώς είναι δυνατόν να έχετε αντίρρηση στο να υπάρξει μια ρύθμιση και μάλιστα σε βασικές κατευθύνσεις, στις οποίες στην πραγματικότητα, απ’ ό,τι αντιλαμβάνομαι, ομονοούμε!

Ερώτηση πρώτη και βασική: Να έχουμε θεσμικό πλαίσιο για την τηλεργασία ή να μην έχουμε; Θα απαντήσετε «όχι, να μην έχουμε και καταψηφίζω», γιατί μας υποψιαζόσαστε για κάτι, κύριε Παπαηλιού;

**ΚΩΝΣΤΑΝΤΙΝΟΣ ΖΑΧΑΡΙΑΔΗΣ** *(ομιλών εκτός μικροφώνου)*: «Επιφυλάσσομαι» είπε!

**ΜΑΥΡΟΥΔΗΣ (ΜΑΚΗΣ) ΒΟΡΙΔΗΣ (Υπουργός Εσωτερικών)**: Επιφυλάσσεται, είπε, αλλά μας υποψιάζεται.

**ΚΩΝΣΤΑΝΤΙΝΟΣ ΖΑΧΑΡΙΑΔΗΣ** *(ομιλών εκτός μικροφώνου)*: Γνωρίζετε Ελληνικά;

**ΜΑΥΡΟΥΔΗΣ (ΜΑΚΗΣ) ΒΟΡΙΔΗΣ (Υπουργός Εσωτερικών)**: Προσπαθώ! Ως προς τα Ελληνικά, διδάσκομαι και από εσάς καθημερινά, κύριε Ζαχαριάδη.

Άρα, λοιπόν, δεν είναι δυνατόν να υπάρχει έλλογη διαφωνία ως προς αυτό. Να το ρυθμίσουμε ή να μην το ρυθμίσουμε; Να το ρυθμίσουμε!

Πάμε στο επόμενο. Συμφωνούμε ως προς τις βασικές αρχές που πρέπει να το διέπουν, δηλαδή, η τηλεργασία πρέπει να είναι προαιρετική και μη υποχρεωτική για τον εργαζόμενο; Βασική αντίληψη! Υπάρχει κάποιος που λέει ότι πρέπει να είναι υποχρεωτική; Αυτό θα έχει ένα ενδιαφέρον, να πει κάποιος «Εγώ διαφωνώ με αυτό το πλαίσιο. Θέλω να είναι υποχρεωτική». Δε νομίζω! Άρα, προαιρετική! Συμφωνούμε ότι τον τηλεργαζόμενο στο δημόσιο δεν πρέπει να τον μεταχειριζόμαστε διαφορετικά από έναν άλλον εργαζόμενο που εργάζεται με φυσική παρουσία; Να μην έχει, δηλαδή, μισθολογική μείωση, να μην έχει υπηρεσιακή επίπτωση στην εξέλιξή του, να μην έχει μεγαλύτερο ωράριο. Συμφωνούμε σε αυτά; Γιατί αυτά τα ρυθμίζουμε! Συμφωνούμε ότι πρέπει να έχει ένα δικαίωμα αποσύνδεσης; Συμφωνούμε και προβλέπεται, γιατί μου το είπατε το δικαίωμα αποσύνδεσης και το έχουμε προβλέψει ρητά στο άρθρο 18. Αποσύνδεση τηλεργαζομένων! Συμφωνούμε ότι όλο αυτό το πλαίσιο πρέπει να γίνει με σεβασμό στην προστασία των προσωπικών δεδομένων; Συμφωνούμε και σας έχουμε ένα ολόκληρο άρθρο που αναφέρουμε όλες τις προϋποθέσεις για τα προσωπικά δεδομένα και σας λέω και κάτι άλλο. Προτού εκδοθεί το Προεδρικό Διάταγμα που θα αριθμήσει και θα έχει και τη μελέτη αντικτύπου, δεν πρόκειται να εφαρμοστεί η τηλεργασία! Τι μου λέτε, όμως; Να εντάξω όλο το Προεδρικό Διάταγμα στο νόμο; Δεν έχει νόημα αυτό! Άρα, λοιπόν, συμφωνούμε και σε αυτό.

Σε τι διαφωνούμε και έχουμε τώρα εδώ συζήτηση περί των επιφυλάξεων; Στο αν θα έχει δικαίωμα ενστάσεως επί της αποφάσεως του Διευθυντού, για παράδειγμα; Επειδή το άκουσα, το έθεσε ο κ. Παπαηλιού.

Ωραία, ακόμα και αν διαφωνήσουμε σε αυτό, που ενδεχομένως θα διαφωνήσουμε, γιατί εγώ σας το λέω από τώρα θέλω να υπάρχει μία ευελιξία στον Διευθυντή να πάρει μια απόφαση. Εάν είναι να πρέπει για να φύγει ένας τηλεργαζόμενος να έχουμε ειδική και εμπεριστατωμένη αιτιολογία 75 σελίδων και να καταλήγει η απόφαση ενός Διευθυντή για έναν τηλεργαζόμενο να κρίνεται στα δικαστήρια, καθιστούμε αναποτελεσματική την τηλεργασία. Μπορεί, λοιπόν, να έχουμε μια διαφωνία σε αυτό, αλλά αυτό είναι μια επιμέρους διαφωνία σε ένα άρθρο.

Άρα, λοιπόν, θεωρώ ότι η συζήτηση που κάνουμε σήμερα οφείλει να είναι εύκολη και απλή, την χρονική στιγμή μάλιστα που στην Ευρώπη οι περισσότερες χώρες έχουν πλέον νομοθετήσει την τηλεργασία. Η συντριπτική πλειοψηφία των χωρών. Είμαστε από τις λίγες χώρες που δεν έχουμε θεσμικό πλαίσιο για την τηλεργασία.

Σήμερα, στην «Ευρώπη των 28», οι πρακτικά κατ΄ οίκων τηλεργαζόμενοι στις χώρες της Ένωσης είναι: 3,3% του συνόλου των μισθωτών και οι μετακινούμενοι τηλεργαζόμενοι είναι 5%. 8,3% δηλαδή, συνολικά.

Και αυτό τι μας λέει; Ότι η τηλεργασία έχει δρόμο και στην πατρίδα μας, αλλά και παντού. Έχει μέλλον, έχει και προοπτική, έχει και δυναμική. Γιατί; Γιατί ακόμα οι περισσότεροι εξακολουθούν να εργάζονται με τον παραδοσιακό τρόπο.

Στη Δανία, π.χ., η οποία έχει το δεύτερο μεγαλύτερο ποσοστό με τη μεγαλύτερη διείσδυση της τηλεργασίας, έχουμε ένα ποσοστό της τάξης του 19,5% τηλεργαζομένων, ένα σημαντικό ποσοστό. Το αντίστοιχο ποσοστό στην Ιταλία, που βρίσκεται στην τελευταία θέση της κατάταξης, είναι το 2%. Εμάς είναι στο 3,3% κοντά, το ποσοστό αυτό.

Επομένως, θέλω να σας πω ότι αυτό είναι κάτι που ήδη βρίσκεται σε εξέλιξη και δεν μπορεί η Ελλάδα να μείνει πίσω.

Για παράδειγμα, θα δείτε, επίσης, ότι υπάρχει μια σημαντική διαφοροποίηση στην Ευρωπαϊκή Ένωση στους τομείς όπου χρησιμοποιείται η τηλεργασία.

Υπάρχει μία σημαντική διείσδυση της τηλεργασίας σε επαγγελματίες εκπαιδευτικούς, σε επαγγελματίες πληροφορικής, σε ανώτερα στελέχη του διοικητικού και εμπορικού τομέα, ενώ στο κάτω άκρο βρίσκονται οι πωλητές, οι υπάλληλοι παροχής προσωπικών υπηρεσιών, οι υπάλληλοι εμπορικών επιχειρήσεων. Αυτοί είναι στο κάτω άκρο της διείσδυσης. Όπως, επίσης, υπάρχουν τομείς επαγγελματικών δραστηριοτήτων, υπηρεσιών, που έχουν επίσης μεγάλη διαφοροποίηση στο πώς εισάγεται η τηλεργασία.

Θα δείτε, για παράδειγμα, ότι οι τεχνολογίες πληροφορικής, θα το περίμενε κανείς, είναι κατεξοχήν οι τεχνολογίες, ο χώρος ο εργασιακός, που έχουμε τη μεγαλύτερη διείσδυση της τηλεργασίας.

Δεύτερο, έρχονται οι επιχειρηματικές υπηρεσίες έντασης γνώσης, τρίτη έρχεται η εκπαίδευση. Κάτω βρίσκεται η μεταποίηση, βρίσκονται διοικητικές και υποστηρικτικές υπηρεσίες. Έχουμε χαμηλότερη διείσδυση της τηλεργασίας. Αλλά το μόνο σίγουρο είναι, ότι αυτό είναι κάτι που αποκτά τη δυναμική του και προχωράει.

Λοιπόν, η χώρα μας δεν μπορεί να μείνει πίσω. Νομίζω ότι με την πρόταση την οποία κάνουμε, εγώ δεν σας λέω ότι αύριο το πρωί και δεν λέω ποτέ τέτοια πράγματα, αύριο το πρωί θα έχουμε ενεργοποίηση, διείσδυση σε μεγάλο βαθμό της τηλεργασίας. Αυτό είναι ένα νομοσχέδιο, είναι ένα θεσμικό πλαίσιο, είναι ένα πρώτο βήμα με το οποίο ξεκινάμε τώρα να το ρυθμίζουμε. Ούτε σας λέω ότι καθώς αυτό θα εξελίσσεται, καθώς οι τεχνολογίες θα αλλάζουν, καθώς θα υπάρχουν νέες δυνατότητες, δεν θα υπάρξουν απαιτήσεις για να διαμορφώνονται παρεμβάσεις ακόμα και στο νομοθετικό πλαίσιο.

Και γι’ αυτό θεωρώ ότι είναι απαραίτητο το να δώσουμε ευελιξία και νομοθετική εξουσιοδότηση να το κρίνει η Βουλή. Γιατί; Διότι, πολλά επιμέρους τεχνικού τύπου ζητήματα θα αναφύονται και πρέπει να υπάρχει η κανονιστική ευελιξία να επιλύονται με υπουργικές αποφάσεις.

Η φιλοδοξία, σε ένα ζήτημα αιχμής να τα βάλουμε όλα στον νόμο, είναι στη πραγματικότητα μια κακή πρακτική.

Πρέπει να διαμορφώσουμε ένα θεσμικό πλαίσιο που να προστατεύει τους εργαζόμενους, να είναι σίγουροι και ήσυχοι ότι δεν πρόκειται να υπάρξει οποιαδήποτε κατάχρηση δικών τους δικαιωμάτων, ότι θα μεταχειριζόμαστε τους τηλεργαζόμενους με τον ίδιο τρόπο που θα μεταχειριζόμαστε τους παρέχοντες φυσική εργασία, ότι δεν θα επιτρέπουμε να αποκοπούν οι εργαζόμενοι από το εργασιακό τους περιβάλλον.

Γι’ αυτό και βάζουμε εναλλαγές, βάζουμε όρια, δεν αφήνουμε τον τηλεργαζόμενο να φύγει για χρόνια από την υπηρεσία. Θα λάβουμε υπόψη, λοιπόν, τα ζητήματα εδώ των όσων νοσούν ή έχουν βαριές παθήσεις, προκειμένου να μπορέσουμε να τους δώσουμε περισσότερο, και κατά προτεραιότητα, και με την επιλογή τους τη δυνατότητα να παρέχουν την τηλεργασία.

Άρα, λοιπόν, να φτιάξουμε ένα τέτοιο θεσμικό πλαίσιο, το οποίο θα είναι λειτουργικό για αύριο και νομίζω ότι διαμορφώνουμε σήμερα ένα τέτοιο πλαίσιο. Κανείς δεν είπε ότι με τον νόμο αύριο το πρωί τα ποσοστά των τηλεργαζομένων, αν είναι στο 1/10 ή στο 2% θα πάνε και θα εκτοξευτούν, επειδή ψηφίσαμε το νόμο, στο 20%. Όχι, προφανώς έχει πολλά πράγματα να γίνουν μπροστά, ορισμένα από αυτά επισημάνθηκαν. Προφανώς θα υπάρχει ένα ζήτημα, ποιο θα είναι το λειτουργικό πλαίσιο, ποια θα είναι τα προγράμματα λογισμικού τα οποία θα χρησιμοποιηθούν, και τι θα γίνει με τους σταθμούς.

Προφανώς, υπάρχουν όλα αυτά τα ζητήματα, όμως σήμερα ξεκινάμε, γιατί για να μπορέσουμε να τα αντιμετωπίσουμε όλα αυτά, τα οποία θα ανακύψουν ως ζητήματα στην πορεία, θέλουμε να φτιάξουμε το νόμο. Άμα δεν ξεκινήσουμε από το νόμο, δεν μπορούμε να αντιμετωπίσουμε τίποτα από όλα αυτά τα ζητήματα.

Άρα, αυτό, λοιπόν, είναι το πρώτο βήμα και δεν μπορώ να πιστέψω ότι σε αυτό το πρώτο βήμα θα υπάρξουν πολιτικές δυνάμεις, οι οποίες θα διατηρήσουν επιφύλαξη και το λέω, αν θέλετε, για όλους, υπό την έννοια, ότι ακόμα και αν κάποιος έχει μια γενικότερη αντίρρηση πάντως δεν μπορεί να πει, ότι οι σύγχρονες τεχνολογίες δεν θα αξιοποιηθούν και μάλιστα σε μια κατεύθυνση που με προφανή τρόπο έχει όφελος ο εργαζόμενος.

Ο τηλεργαζόμενος γλιτώνει χρόνο μετακίνησης από την υπηρεσία, όχι χρόνο εργασίας, ο χρόνος εργασίας είναι ο ίδιος, αλλά χρόνο μετακίνησης. Ο τηλεργαζόμενος δουλεύει και εργάζεται σε ένα περιβάλλον, το οποίο προφανώς του είναι πιο οικείο και ενδεχομένως πιο άνετο, που μπορεί να είναι το σπίτι του.

Αυτό, λοιπόν, το οποίο είναι μια σημαντική δυνατότητα και κατάκτηση για τους εργαζόμενους, θα υπάρξουν σήμερα πολιτικά κόμματα στο Ελληνικό Κοινοβούλιο που θα πουν όχι; Ξαναλέω επί της αρχής, το να πείτε όχι στο άρθρο 8 ή στο άρθρο 12, αυτό προφανώς το συζητάμε και θα το συζητήσουμε, αλλά επί της αρχής θα υπάρξει άρνηση σε αυτό το βασικό θεσμικό πλαίσιο, στο οποίο πρέπει να προχωρήσουμε;

Ευχαριστώ πάρα πολύ για την ανοχή σας, κυρία Πρόεδρε και τους συναδέλφους για τη συνεισφορά τους. Θέλω να ελπίζω ότι αυτό θα είναι ένα νομοσχέδιο, που θα δείξει ότι οι πολιτικές δυνάμεις της χώρας είναι έτοιμες να αγκαλιάσουν τις τεχνολογικές εξελίξεις, ειδικά όταν διαμορφώνουμε ένα πλαίσιο απόλυτα φιλικό για τους εργαζόμενους.

**ΑΝΝΑ ΜΑΝΗ – ΠΑΠΑΔΗΜΗΤΡΙΟΥ (Αντιπρόεδρος της Επιτροπής):** Κυρίες και κύριοι συνάδελφοι, στο σημείο αυτό ολοκληρώθηκε η συνεδρίαση της Διαρκούς Επιτροπής Δημόσιας Διοίκησης, Δημόσιας Τάξης και Δικαιοσύνης με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Εσωτερικών «Θεσμικό πλαίσιο τηλεργασίας, διατάξεις για το ανθρώπινο δυναμικό του δημοσίου τομέα και άλλες ρυθμίσεις του Υπουργείου Εσωτερικών».

Στο σημείο αυτό γίνεται η τρίτη ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αυγερινοπούλου Διονυσία – Θεοδώρα, Γιαννάκου Μαριορή (Μαριέττα), Γκιουλέκας Κωνσταντίνος, Δαβάκης Αθανάσιος, Ζεμπίλης Αθανάσιος, Θεοδωρικάκος Παναγιώτης (Τάκης), Καππάτος Παναγής, Καραγκούνης Κωνσταντίνος, Καρασμάνης Γεώργιος, Κελέτσης Σταύρος, Κόνσολας Εμμανουήλ (Μάνος) Κοτρωνιάς Γεώργιος, Κούβελας Δημήτριος, Δούνια Παναγιώτα (Νόνη), Κουτσούμπας Ανδρέας, Κυρανάκης Κωνσταντίνος, Κωνσταντινίδης Ευστάθιος, Λαμπρόπουλος Ιωάννης, Μάνη – Παπαδημητρίου Άννα, Μελάς Ιωάννης, Μπούγας Ιωάννης, Πάτσης Ανδρέας, Τσαβδαρίδης Λάζαρος, Τσιγκρής Άγγελος, Υψηλάντης Βασίλειος – Νικόλαος, Χιονίδης Σάββας, Αγαθοπούλου Ειρήνη – Ελένη, Γκαρά Αναστασία (Νατάσα), Ζαχαριάδης Κωνσταντίνος, Καλαματιανός Διονύσιος – Χαράλαμπος, Κάτσης Μάριος, Καφαντάρη Χαρούλα (Χαρά), Λάππας Σπυρίδωνας, Ξανθόπουλος Θεόφιλος, Παπαηλιού Γεώργιος, Πολάκης Παύλος, Πούλου Παναγιού (Γιώτα), Ραγκούσης Ιωάννης, Χατζηγιαννάκης Μιλτιάδης, Ψυχογιός Γεώργιος, Γιαννακοπούλου Κωνσταντίνα (Νάντια), Καμίνης Γεώργιος, Καστανίδης Χαράλαμπος, Λιακούλη Ευαγγελία, Δελής Ιωάννης, Κανέλλη Γαρυφαλλιά (Λιάνα), Μυλωνάκης Αντώνιος, Χήτας Κωνσταντίνος, Αδαμοπούλου Αγγελική και Μπακαδήμα Φωτεινή.

Τέλος και περί ώρα 20.25΄ λύθηκε η συνεδρίαση.

**Η ΑΝΤΙΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

**ΑΝΝΑ ΜΑΝΗ – ΠΑΠΑΔΗΜΗΤΡΙΟΥ ΕΥΣΤΑΘΙΟΣ ΚΩΝΣΤΑΝΤΙΝΙΔΗΣ**